               EUROOPA KOMISJON
            Brüssel,5.9.2018
            COM(2018) 611 final
            2018/0318(NLE)
            Ettepanek:
            NÕUKOGU OTSUS
            Euroopa Piiri- ja Rannikuvalve Ameti tegevust endises Jugoslaavia Makedoonia vabariigis käsitleva Euroopa Liidu ja endise Jugoslaavia Makedoonia vabariigi vahelise staatust käsitleva kokkuleppe sõlmimise kohta

               SELETUSKIRI

               1.ETTEPANEKU TAUST

               •Ettepaneku põhjused ja eesmärgid

               Euroopa Parlamendi ja nõukogu 14. septembri 2016. aasta määruse (EL) nr 2016/1624 (mis käsitleb Euroopa piiri- ja rannikuvalvet)
                  1
                artikli 54 lõikes 3 on sätestatud, et Euroopa Piiri- ja Rannikuvalve Amet võib koordineerida liikmesriikide ja kolmandate riikide vahelist operatiivkoostööd välispiiride halduse valdkonnas. Sellega seoses võib amet ühe või mitme liikmesriigi ja vähemalt ühe asjaomase liikmesriigi naabruses paikneva kolmanda riigi nõusolekul ja osalusel viia ellu tegevusi välispiiridel, sealhulgas asjaomase kolmanda riigi territooriumil.

               Vastavalt määruse (EL) 2016/1624 artikli 54 lõikele 4 sõlmib liit asjaomase kolmanda riigiga staatust käsitleva kokkuleppe juhtudel, kui vastavalt kavandatule lähetatakse Euroopa piiri- ja rannikuvalve rühmad kolmandasse riiki täidesaatva võimu teostamist kätkevaks tegevuseks, samuti juhul, kui kokkulepe on nõutav muude kolmandas riigis läbiviidavate tegevuste jaoks. Staatust käsitlev kokkulepe hõlmab kõiki tegevuse läbiviimise olulisi tahke, eelkõige operatsiooni ulatuse kirjeldust, tsiviil- ja kriminaalvastutust ning rühma liikmete ülesandeid ja õigusi. Staatust käsitleva kokkuleppega tagatakse, et operatsioonide käigus austatakse täielikult põhiõigusi.

               Nõukogu läbirääkimisjuhistele toetudes on Euroopa Komisjon pidanud endise Jugoslaavia Makedoonia vabariigiga läbirääkimisi staatust käsitleva kokkuleppe üle eesmärgiga kehtestada õiguslik raamistik, mis võimaldab operatsiooniplaanide alusel kohest tegutsemist juhtudel, mil on vaja kiiresti reageerida. Piirkonna rändevood on küll palju väiksemad kui 2015/2016. aastal, kuid organiseeritud kuritegevuse võrgustikud kohandavad rändajate ebaseadusliku üle piiri toimetamise marsruute ja meetodeid kiiresti uute tingimustega. Pärast staatust käsitleva kokkuleppe sõlmimist suudavad endise Jugoslaavia Makedoonia vabariigi ametiasutused ja ELi liikmesriigid, kelle tegevust koordineerib Euroopa Piiri- ja Rannikuvalve Amet, sellistele võimalikele arengutele palju paremini reageerida.

               Lisatud nõukogu otsuse ettepanek on õiguslik vahend Euroopa Liidu ja endise Jugoslaavia Makedoonia vabariigi vahelise staatust käsitleva kokkuleppe sõlmimiseks.

               21. veebruaril 2017 sai komisjon nõukogult volituse alustada läbirääkimisi endise Jugoslaavia Makedoonia vabariigiga staatust käsitleva kokkuleppe üle, mis käsitleb Euroopa Piiri- ja Rannikuvalve Ameti tegevust endises Jugoslaavia Makedoonia vabariigis.

               Läbirääkimised staatust käsitleva kokkuleppe üle algasid 15. septembril 2017, teine voor toimus 24. novembril 2017 ja viimane voor 30. aprillil 2018. Rände, siseasjade ja kodakondsuse volinik Dimitris Avramopoulos ja endise Jugoslaavia Makedoonia vabariigi siseminister O. Spasovski viisid läbirääkimised lõpule Brüsselis 18. juulil 2018, mil staatust käsitlev kokkulepe parafeeriti.

               Komisjon on seisukohal, et nõukogu läbirääkimisjuhistega seatud eesmärgid on saavutatud ja kokkuleppe eelnõu on liidule vastuvõetav.

               Liikmesriike teavitati ja nendega konsulteeriti asjaomases nõukogu töörühmas.

               •Kooskõla poliitikavaldkonnas kehtivate õigusnormidega

               Endise Jugoslaavia Makedoonia vabariigiga on praeguse seisuga sõlminud kahepoolse kokkuleppe kolmteist liikmesriiki. Nendes kokkulepetes on käsitletud mitmeid ühismeetmeid, nagu piirikontroll ja -valve, patrullimine, tagasisaatmine jms. Endise Jugoslaavia Makedoonia vabariigi siseministeeriumi ning Euroopa Piiri- ja Rannikuvalve Ameti vaheline koostöö toimub vastavalt nendevahelisele kokkuleppele, mida praegu ajakohastatakse. See hõlmab eelkõige piiri- ja migratsiooniüksuse esindajate korrapärast osalemist Euroopa Piiri- ja Rannikuvalve Ameti koordineeritavates ühisoperatsioonides, kus nad kokkuleppel vastuvõtva liikmesriigiga tegutsevad vaatlejatena liikmesriikide territooriumil.

               •Kooskõla muude liidu tegevuspõhimõtetega

               Euroopa rände tegevuskaval on neli peamist tegevussuunda. Üks neist on piirihaldus, mis hõlmab ELi välispiiri paremat haldamist, eelkõige solidaarsuse kaudu nende liikmesriikidega, mis asuvad välispiiridel, ning piiriületuse tõhustamist. Kontrolli tugevdamine endise Jugoslaavia Makedoonia vabariigi piiril avaldab positiivset mõju ka ELi välispiirile, eelkõige Bulgaaria ja Kreeka välispiirile ning samuti endise Jugoslaavia Makedoonia vabariigi piirile. Julgeoleku jätkuv tugevdamine välispiiril on kooskõlas ka Euroopa julgeoleku tegevuskavaga.

               2.ÕIGUSLIK ALUS, SUBSIDIAARSUS JA PROPORTSIONAALSUS

               •Õiguslik alus

               Käesoleva nõukogu otsuse ettepaneku õiguslik alus on Euroopa Liidu toimimise lepingu artikli 77 lõike 2 punktid b ja d ning artikli 79 lõike 2 punkt c koostoimes Euroopa Liidu toimimise lepingu artikli 218 lõike 6 punktiga a.

               Euroopa Liidu pädevus staatust käsitleva kokkuleppe sõlmimiseks on sõnaselgelt välja toodud määruse (EL) 2016/1624 artikli 54 lõikes 4, kus on sätestatud, et liit sõlmib asjaomase kolmanda riigiga staatust käsitleva kokkuleppe, kui vastavalt kavandatule lähetatakse Euroopa piiri- ja rannikuvalve rühmad kolmandasse riiki tegevuseks, mis kätkeb endas täidesaatva võimu teostamist või kui kokkulepe on nõutav muude kolmandas riigis läbiviidavate tegevuste jaoks.

               Euroopa Liidu toimimise lepingu artikli 3 lõikes 2 on sätestatud, et liidu ainupädevusse kuulub ka rahvusvahelise lepingu sõlmimine, kui selle sõlmimise näeb ette liidu seadusandlik akt. Määruse (EL) 2016/1624 artikli 54 lõikes 4 on sätestatud staatust käsitleva kokkuleppe sõlmimine Euroopa Liidu poolt asjaomase kolmanda riigiga. Seega kuulub käesolevale dokumendile lisatud kokkulepe endise Jugoslaavia Makedoonia vabariigiga Euroopa Liidu ainupädevusse.

               •Subsidiaarsus (ainupädevusse mittekuuluva valdkonna puhul)

                  Ei kohaldata.

               •Proportsionaalsus

               Staatust käsitlev kokkulepe võimaldab Euroopa Piiri- ja Rannikuvalve Ametil ootamatu rändajatevoo korral lähetada endisesse Jugoslaavia Makedoonia vabariiki Euroopa piiri- ja rannikuvalverühmi, selle asemel, et lähetada neid kahepoolses korras liikmesriikidest.

               Seetõttu on endise Jugoslaavia Makedoonia vabariigi piiri paremaks haldamiseks vajalik ühine lähenemisviis.

               •Vahendi valik

                  Käesolev ettepanek on kooskõlas ELi toimimise lepingu artikli 218 lõike 6 punktiga a, milles nähakse ette, et otsused rahvusvaheliste lepingute kohta võtab pärast Euroopa Parlamendilt nõusoleku saamist vastu nõukogu. Ettepanekus esitatud eesmärgi saavutamiseks ei ole võimalik kasutada muud õiguslikku vahendit

               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

               •Praegu kehtivate õigusaktide järelhindamine või toimivuse kontroll

                  Ei kohaldata

               •Konsulteerimine sidusrühmadega

                  Ei kohaldata

               •Eksperdiarvamuste kogumine ja kasutamine

                  Ei kohaldata

               •Mõju hindamine

                  Staatust käsitleva kokkuleppe üle läbirääkimiste pidamiseks ei ole mõju hindamine vajalik.

               •Õigusnormide toimivus ja lihtsustamine

               Kuna tegemist on uue kokkuleppega, ei olnud võimalik olemasolevaid õigusakte hinnata ega nende toimivust kontrollida.

               •Põhiõigused

                  Staatust käsitleva kokkuleppe eelnõu sisaldab sätteid, millega tagatakse, et Euroopa Piiri- ja Rannikuvalve Ameti koordineeritavates tegevustes osalevate rühmaliikmete tegevusest mõjutatud isikute põhiõigused on kaitstud.

                  Põhiõigusi käsitlevaid sätteid on põhjalikumalt selgitatud punktis 5 „Muu teave“.

               4.MÕJU EELARVELE

               Staatust käsitleval kokkuleppel puudub finantsmõju. Tegelik operatsiooniplaani ja asjaomase toetuslepingu alusel toimuv Euroopa Piiri- ja Rannikuvalve Ameti rühmade lähetamine hõlmab kulutusi Euroopa Piiri- ja Rannikuvalve Ameti eelarvest. Staatust käsitleva kokkuleppe alusel toimuvaid tulevasi operatsioone rahastatakse Euroopa Piiri- ja Rannikuvalve Ameti omavahenditest.

               Euroopa piiri- ja rannikuvalvet käsitleva määruse eelnõule lisatud finantsselgituses Euroopa Piiri- ja Rannikuvalve Ameti kulude kohta on kolmandate riikidega tehtava tugevdatud koostöö (sealhulgas võimalikud ühisoperatsioonid naaberriikidega) kuludeks aastatel 2017–2020 hinnatud keskmiselt 6 090 miljonit eurot igal aastal.

               5.MUU TEAVE

               •Rakenduskavad ning järelevalve, analüüsi ja aruandluse kord

               Komisjon tagab nõuetekohase järelevalve staatust käsitleva kokkuleppe rakendamise üle.

               Iga ühis- ja kiirreageerimisoperatsiooni analüüsivad endine Jugoslaavia Makedoonia vabariik ja Euroopa Piiri- ja Rannikuvalve Amet ühiselt.

               Eelkõige koostavad Euroopa Piiri- ja Rannikuvalve Amet, endine Jugoslaavia Makedoonia vabariik ja konkreetses tegevustes osalevad liikmesriigid iga tegevuse lõppedes aruande kokkuleppe sätete kohaldamise kohta, hõlmates ka isikuandmete töötlemist.

               •Selgitavad dokumendid (direktiivide puhul)

                  Ei kohaldata.

               •Ettepaneku sätete üksikasjalik selgitus

               Kokkuleppe kohaldamisala

               Käesoleva kokkuleppe kohaselt võib Euroopa Piiri- ja Rannikuvalve Amet endisesse Jugoslaavia Makedoonia vabariiki ühisoperatsioonideks ja piirivalve kiirreageerimisoperatsioonideks lähetada täitevvolitustega Euroopa piiri- ja rannikuvalverühmi. Käesolev leping ei laienda Euroopa Ühenduse ja endise Jugoslaavia Makedoonia vabariigi vahelist riigis ebaseaduslikult elavate isikute tagasivõtmise lepingu (edaspidi „EÜ ja endise Jugoslaavia Makedoonia vabariigi vaheline tagasivõtuleping“)
                  2
                kohaldamisala, kuid Euroopa piiri- ja rannikuvalve rühmadel on konkreetse tagasisaatmisoperatsiooni käigus lubatud aidata endist Jugoslaavia Makedoonia vabariiki sinna tagasivõetavate isikute tuvastamisel vastavalt Euroopa Ühenduse ja endise Jugoslaavia Makedoonia vabariigi vahelisele tagasivõtulepingule.

               Euroopa piiri- ja rannikuvalverühmi võib lähetada ainult endise Jugoslaavia Makedoonia vabariigi ELi välispiiridega piirnevatesse piirkondadesse ja rühma liikmetel on neis endise Jugoslaavia Makedoonia vabariigi piirkondades operatsiooniplaaniga ettenähtud täitevvolitused.

               Tegevuse algatamine

               Amet võib teha ettepaneku tegevuse algatamiseks. Endise Jugoslaavia Makedoonia vabariigi pädevad ametiasutused võivad teha ametile ettepaneku kaaluda tegevuse algatamist. Tegevuse läbiviimiseks on vaja endise Jugoslaavia Makedoonia vabariigi pädevate asutuste ja ameti nõusolekut.

               Operatsiooniplaan

               Enne iga ühisoperatsiooni või piirivalve kiirreageerimisoperatsiooni peavad amet ja endine Jugoslaavia Makedoonia vabariik kokku leppima operatsiooniplaani. Operatsiooniplaaniga peavad nõustuma ka operatsiooni piirkonnaga piirnevad liikmesriigid.

               Operatsiooniplaaniga nähakse ette üksikasjalikult ühisoperatsiooni või piirivalve kiirreageerimisoperatsiooni korralduslikud ja menetluslikud aspektid, sealhulgas esitatakse olukorra kirjeldus ja analüüs, operatsiooni eesmärk ja sihtmärgid, operatsiooni kontseptsioon, kasutatavate tehniliste seadmete liik, rakenduskava, koostöö kolmandate riikide, muude liidu ametite ja asutuste või rahvusvaheliste organisatsioonidega, põhiõiguste kaitset, sealhulgas isikuandmete kaitset käsitlevad sätted, koordineerimis-, juhtimis-, kontrolli- ja aruandlusstruktuur, organisatsiooniline korraldus ja logistika, ühisoperatsiooni või kiirreageerimisoperatsiooni hindamine ja finantsaspektid.

               Rühma liikmete ülesanded ja volitused

               Reeglina on rühmadel volitused täita ülesandeid ja teostada täitevvõimu, mis on vajalikud piirikontrolli ja tagasisaatmisoperatsioonide läbiviimiseks. Nad peavad järgima endise Jugoslaavia Makedoonia vabariigi õigusnorme.

               Rühmad tegutsevad endise Jugoslaavia Makedoonia vabariigi territooriumil üksnes endise Jugoslaavia Makedoonia vabariigi piirivalveametnikelt või muudelt asjakohastelt töötajatelt saadud korralduste alusel ning nende juuresolekul.

               Rühma liikmed kannavad asjakohastel juhtudel vormiriietust, nähtavat isiklikku identifitseerimistunnust ning sinist Euroopa Liidu ja ameti sümboolikaga käesidet. Lisaks peab neil kaasas olema akrediteerimisdokument, et endise Jugoslaavia Makedoonia vabariigi ametiasutused neid selgelt tuvastada saaks.

               Rühma liikmed võivad kanda päritoluliikmesriigi ja endise Jugoslaavia Makedoonia vabariigi õiguse kohaselt lubatud teenistusrelvi, laskemoona ja seadmeid. Endise Jugoslaavia Makedoonia vabariigi ametiasutused teatavad ametile eelnevalt, millised teenistusrelvad, laskemoon ja seadmed on lubatud ning milline on nende kasutamise asjakohane õigusraamistik ja tingimused.

               Rühma liikmed võivad kasutada jõudu, sealhulgas teenistusrelvi, laskemoona ja seadmeid päritoluliikmesriigi ja endise Jugoslaavia Makedoonia vabariigi ametivõimude nõusolekul, endise Jugoslaavia Makedoonia vabariigi piirivalveametnike või muude asjakohaste töötajate juuresolekul ning kooskõlas endise Jugoslaavia Makedoonia vabariigi siseriikliku õigusega. Endise Jugoslaavia Makedoonia vabariigi ametiasutused võivad lubada rühma liikmetel kasutada jõudu ka ilma oma piirivalvurite juuresolekuta. Endise Jugoslaavia Makedoonia vabariigi ametiasutused teatavad ametile eelnevalt, milline jõu ja ohjeldusvahendite kasutamine on lubatud ja millised on nende kasutamise tingimused.

               Endise Jugoslaavia Makedoonia vabariigi ametiasutused teatavad enne rühma liikmete lähetamist ametile, milliseid riiklikke andmebaase neil on võimalik kooskõlas endise Jugoslaavia Makedoonia vabariigi õigusaktidega kasutada. Juurdepääsu riiklikele andmebaasidele saavad ainult endise Jugoslaavia Makedoonia vabariigi volitatud isikud ning rühma liikmetele võib andmeid edastada ainult vajaduse korral.

               Tegevuse peatamine ja lõpetamine

               Nii amet kui ka endise Jugoslaavia Makedoonia vabariigi ametiasutused võivad tegevuse peatada või lõpetada, kui neile tundub, et teine osapool ei järgi kokkulepet või operatsiooniplaani.

               Rühma liikmete privileegid ja immuniteet

               Rühma liikmetel on endises Jugoslaavia Makedoonia vabariigis ametiülesannete täitmisel sooritatud tegude suhtes kriminaalkohtulik puutumatus, kuid teenistusvälisel ajal sooritatud tegude suhtes see puudub.

               Operatsiooniplaaniga nähakse üksikasjalikult ette tegevused, mille suhtes kehtib endises Jugoslaavia Makedoonia vabariigis kriminaalõiguslik puutumatus.

               Kui rühma liiget süüdistatakse kuriteos, esitab ameti tegevdirektor enne kohtumenetluse algatamist endise Jugoslaavia Makedoonia vabariigi pädevale kohtuasutusele tõendi selle kohta, kas rühma liige pani kõnealuse teo toime oma ametiülesannete täitmisel või mitte. Ameti tegevdirektor võtab otsuse vastu pärast piirivalveametniku või muu asjaomase töötaja lähetanud liikmesriigi ja endise Jugoslaavia Makedoonia vabariigi pädevate asutuste kõigi esildiste hoolikat läbivaatamist. Ameti tegevjuhi tõend on endise Jugoslaavia Makedoonia vabariigi jurisdiktsioonile siduv.

               Rühma liikmetele antud privileegid ja kriminaalkohtulik puutumatus endises Jugoslaavia Makedoonia vabariigis ei vabasta neid päritoluliikmesriigi jurisdiktsiooni alt.

               Samasugune kord kehtib ka rühma liikmete tsiviil- ja haldusvastutuse puhul.

               Liikmesriik, kes on asjaomase piirivalvuri või muu asjaomase töötaja lähetanud, võib loobuda rühma liikmete kriminaal-, tsiviil- ja halduskohtulikust immuniteedist endises Jugoslaavia Makedoonia vabariigis. Selline loobumine peab alati olema selgelt väljendatud.

               Kokkuleppes on sätestatud mehhanism kahjude kompenseerimiseks. Kompensatsioonimehhanism põhineb Euroopa piiri- ja rannikuvalvet käsitleva määruse (EL) 2016/1624 artiklil 42. Kui kahju on põhjustatud rühma liikme poolt ametiülesannete täitmisel, vastutab endine Jugoslaavia Makedoonia vabariik. Kui kahju on tekitatud osaleva liikmesriigi rühmaliikme poolt ametiülesannete täitmisel raske hooletuse või tahtliku väärkäitumise tagajärjel või kui see tekitati teenistusvälisel ajal, võib endine Jugoslaavia Makedoonia vabariik ameti tegevdirektorilt taotleda, et kompensatsiooni maksaks asjaomane osalev liikmesriik. Kui kahju on põhjustanud ameti töötajad, võib endine Jugoslaavia Makedoonia vabariik taotleda, et kompensatsiooni maksaks amet.

               Rühma liikmete suhtes ei tohi kohaldada täitemenetlust, välja arvatud juhul, kui nende vastu on algatatud nende ametiülesannetega mitteseotud tsiviilkohtumenetlus.

               Rühma liikmete varustust, mis on vajalik nende ametiülesannete täitmiseks, ei saa arestida. Tsiviilkohtumenetluse puhul ei rakendata rühma liikmete suhtes mingisuguseid isikuvabaduse piiranguid ega muid piiravaid meetmeid.

               Rühma liikmete suhtes ei kehti sotsiaalkindlustussätted, mida võidakse endises Jugoslaavia Makedoonia vabariigis seoses ametile osutatud teenustega kohaldada. Rühma liikmed on vabastatud ka ameti või liikmesriikide poolt makstava palga ja tasude ning samuti väljaspool endise Jugoslaavia Makedoonia vabariiki saadud tulude mis tahes vormis maksustamisest endises Jugoslaavia Makedoonia vabariigis.

               Endise Jugoslaavia Makedoonia vabariigi ametiasutused lubavad rühma liikmete isiklikuks kasutamiseks mõeldud esemeid riiki tuua ja sealt välja viia ning vabastavad need tollimaksudest, lõivudest ja muudest sellistest tasudest, välja arvatud ladustamis-, veo- ja muude sarnaste teenuste tasud.

               Rühma liikmete isiklikku pagasit ei kontrollita, välja arvatud juhul, kui on tõsiselt alust arvata, et pagasis on esemeid, mis ei ole mõeldud rühma liikmete isiklikuks kasutamiseks, või kaupu, mille import või eksport on endise Jugoslaavia Makedoonia vabariigi õigusega keelatud või mille suhtes kohaldatakse endise Jugoslaavia Makedoonia vabariigi karantiinieeskirju. Isikliku pagasi kontrolli võib läbi viia üksnes asjaomase rühma liikme(te) või ameti volitatud esindaja juuresolekul.

               Rühma liikmete dokumendid, kirjavahetus ja asjad on puutumatud, välja arvatud täitemeetmete puhul. Rühma liikmed ei ole kohustatud tunnistajana ütlusi andma.

               Akrediteerimisdokument

               Amet väljastab koostöös endise Jugoslaavia Makedoonia vabariigiga igale rühma liikmele akrediteerimisdokumendi, mis võimaldab endise Jugoslaavia Makedoonia vabariigi ametiasutustel tuvastada rühma liikmete isikut ning tõendab selle omaniku õigust täita käesolevas kokkuleppes ja operatsiooniplaanis osutatud ülesandeid ja kasutada neis osutatud volitusi. Akrediteerimisdokument koos kehtiva reisidokumendiga annab rühma liikmele õiguse siseneda endisesse Jugoslaavia Makedoonia vabariiki, vajamata selleks viisat või eelnevat luba.

               Põhiõigused

               Rühma liikmed austavad oma ülesannete täitmisel ja volituste kasutamisel alati täielikult põhiõigusi ja -vabadusi, mille hulka kuulvad juurdepääs varjupaigamenetlustele, inimväärikus, piinamise ning ebainimliku ja alandava kohtlemise keeld, õigus vabadusele, tagasisaatmise lubamatus ja kollektiivse väljasaatmise keeld, lapse õigused ning õigus era- ja perekonnaelule. Nad ei diskrimineeri kedagi soo, rassilise või etnilise päritolu, usutunnistuse või veendumuste, puude, vanuse, seksuaalse sättumuse ega sooidentiteedi alusel. Kõik meetmed, mis riivavad põhiõiguseid ja -vabadusi, peavad olema proportsionaalsed nende abil taotletavate eesmärkidega ja arvestama nende põhiõiguste ja -vabaduste põhiolemusega.

               Igal kokkuleppeosalisel peab olema kaebuste lahendamise kord liikmete poolt toime pandud väidetavate põhiõiguste rikkumiste käsitlemiseks. Amet on kehtestanud Euroopa piiri- ja rannikuvalvet käsitleva määruse (EL) 2016/1624 artiklis 72 osutatud kaebuste lahendamise korra ning seega on nimetatud kohustus täidetud. Selliste väidetavate rikkumistega võiks tegeleda endise Jugoslaavia Makedoonia vabariigi ombudsman, välja arvatud juhul, kui endise Jugoslaavia Makedoonia vabariigi ametiasutused otsustavad luua mehhanismi spetsiaalselt käesoleva kokkuleppe alusel esitatud kaebuste tarvis.

               Isikuandmete töötlemine

               Rühma liikmetel on õigus vajadusel töödelda isikuandmeid, lähtudes ameti ja ELi liikmesriikide suhtes kohaldatavatest eeskirjadest. Endise Jugoslaavia Makedoonia vabariigi ametiasutused töötlevad isikuandmeid oma riigi õigusnormide kohaselt.

               Pärast iga tegevuse lõpuleviimist koostavad amet, osalevad liikmesriigid ja endise Jugoslaavia Makedoonia vabariigi ametiasutused ühisaruande, mis käsitleb isikuandmete töötlemist rühma liikmete poolt. Kõnealune aruanne saadetakse ameti põhiõiguste ametnikule ja isikuandmete kaitse ametnikule ning pädevale endise Jugoslaavia Makedoonia vabariigi isikuandmete kaitse asutusele. Ameti põhiõiguste ametnik ja isikuandmete kaitse ametnik annavad aru ameti tegevdirektorile.

               Vaidlused ja tõlgendamine

               Kõiki käesoleva kokkuleppe tõlgendamise või kohaldamisega seoses tekkivaid küsimusi uurivad endise Jugoslaavia Makedoonia vabariigi pädevad ametiasutused ja ameti esindajad ühiselt. Ameti esindajad konsulteerivad ühe või mitme endise Jugoslaavia Makedoonia vabariigi naabruses asuva liikmesriigiga.

               Varasema lahenduse puudumise korral lahendatakse käesoleva kokkuleppe tõlgendamist või kohaldamist käsitlevad vaidlused endise Jugoslaavia Makedoonia vabariigi ja Euroopa Komisjoni vahel eranditult läbirääkimiste teel. Vajaduse korral konsulteerib komisjon endise Jugoslaavia Makedoonia vabariigi naabruses paiknevate liikmesriikidega.

               Pädevad asutused kokkuleppe rakendamiseks

               Endise Jugoslaavia Makedoonia vabariigi pädev asutus käesoleva kokkuleppe rakendamiseks on siseministeerium. Euroopa Liidu jaoks on see Euroopa Piiri- ja Rannikuvalve Amet.

               Ühisdeklaratsioon

               Lepinguosalised lepivad kokku, et hoidudes võtmast mistahes meetmeid, mis võiksid raskendada rühma liikme võimalikku hilisemat kriminaalvastutusele võtmist vastuvõtva riigi pädevate asutuste poolt, hoiduvad nad aktiivselt kaasa aitamast sellele, et asjaomane rühmaliige saadetakse endises Jugoslaavia Makedoonia vabariigis olevast Euroopa piiri- ja rannikuvalverühma operatsiooni rajatisest oma päritoluliikmesriiki tagasi enne, kui ameti peadirektor on tõendi välja andnud.

               2018/0318 (NLE)

               Ettepanek:

               NÕUKOGU OTSUS

               Euroopa Piiri- ja Rannikuvalve Ameti tegevust endises Jugoslaavia Makedoonia vabariigis käsitleva Euroopa Liidu ja endise Jugoslaavia Makedoonia vabariigi vahelise staatust käsitleva kokkuleppe sõlmimise kohta

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artikli 77 lõike 2 punkte b ja d ning artikli 79 lõike 2 punkti c koostoimes artikli 218 lõike 6 punktiga a,

               võttes arvesse Euroopa Komisjoni ettepanekut

               võttes arvesse Euroopa Parlamendi nõusolekut
                  3
               ,

               ning arvestades järgmist:

               (1)Vastavalt nõukogu [kuupäeva] otsusele 2018/XXX kirjutas […] [kuupäeval] alla Euroopa Piiri- ja Rannikuvalve Ameti tegevust endises Jugoslaavia Makedoonia vabariigis käsitlevale Euroopa Liidu ja endise Jugoslaavia Makedoonia vabariigi vahelisele staatust käsitlevale kokkuleppele, tingimusel et see hiljem sõlmitakse.

               (2)Vastavalt määruse (EL) 2016/1624 artikli 54 lõikele 4 sõlmib liit asjaomase kolmanda riigiga staatust käsitleva kokkuleppe juhtudel, kui vastavalt kavandatule lähetatakse Euroopa piiri- ja rannikuvalve rühmad kolmandasse riiki täidesaatva võimu teostamist kätkevaks tegevuseks, samuti juhul, kui kokkulepe on nõutav muude kolmandas riigis läbiviidavate tegevuste jaoks. Staatust käsitlev kokkulepe hõlmab kõiki tegevuse läbiviimise olulisi tahke.

               (3)Käesolev staatust käsitlev kokkulepe võimaldab kooskõlas operatsiooniplaaniga lähetada Euroopa piiri- ja rannikuvalve rühmi kiiresti endise Jugoslaavia Makedoonia vabariigi territooriumile, reageerida praegusele rändevoogude nihkumisele rannikuäärsele marsruudile ning aidata kaasa välispiiride haldusele ja võidelda rändajate ebaseadusliku üle piiri toimetamise vastu.

               (4)Käesolev otsus kujutab endast nende Schengeni acquis’ sätete edasiarendamist, milles Ühendkuningriik ei osale vastavalt nõukogu otsusele 2000/365/EÜ
                  4
               . Seetõttu ei osale Ühendkuningriik käesoleva otsuse vastuvõtmisel ning see ei ole tema suhtes siduv ega kohaldatav.

               (5)Käesolev otsus kujutab endast nende Schengeni acquis’ sätete edasiarendamist, milles Iirimaa ei osale vastavalt nõukogu otsusele 2002/192/EÜ
                  5
               . Seetõttu ei osale Iirimaa käesoleva otsuse vastuvõtmisel ning see ei ole tema suhtes siduv ega kohaldatav.

               (6)Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav.

               (7)Seega tuleks staatust käsitlev kokkulepe Euroopa Liidu nimel heaks kiita,

               ON VASTU VÕTNUD KÄESOLEVA OTSUSE:

               Artikkel 1

               Euroopa Liidu ja endise Jugoslaavia Makedoonia vabariigi vaheline staatust käsitlev kokkulepe, mis käsitleb Euroopa Piiri- ja Rannikuvalve Ameti tegevust endises Jugoslaavia Makedoonia vabariigis, kiidetakse liidu nimel heaks.

               Kokkuleppe tekst on lisatud käesolevale otsusele.

               Artikkel 2

               Nõukogu eesistuja määrab isiku, kes on volitatud Euroopa Liidu nimel esitama kokkuleppe artikli 12 lõikes 5 sätestatud teate.

               Artikkel 3

               Käesolev otsus jõustub selle vastuvõtmise kuupäeval.

               Brüssel,

                     Nõukogu nimel

                     eesistuja

                     (1)

                        ELT L 251, 16.9.2016, lk 1.

                     (2)

                        ELT L 334, 19.12.2007, lk 7.

                     (3)

                        ELT C , , lk .

                     (4)

                        Nõukogu 29. mai 2000. aasta otsus 2000/365/EÜ Suurbritannia ja Põhja-Iiri Ühendkuningriigi taotluse kohta osaleda teatavates Schengeni acquis’ sätetes (EÜT L 131, 1.6.2000, lk 43).

                     (5)

                        Nõukogu 28. veebruari 2002. aasta otsus 2002/192/EÜ Iirimaa taotluse kohta osaleda teatavates Schengeni acquis’ sätetes (EÜT L 64, 7.3.2002, lk 20).

    ---documentbreak---

               EUROOPA KOMISJON
            Brüssel,5.9.2018
            COM(2018) 611 final
            LISA
            järgmise dokumendi juurde:
            Ettepanek: Nõukogu otsus
            Euroopa Piiri- ja Rannikuvalve Ameti tegevust endises Jugoslaavia Makedoonia vabariigis käsitleva Euroopa Liidu ja endise Jugoslaavia Makedoonia vabariigi vahelise staatust käsitleva kokkuleppe sõlmimise kohta

               LISA

               STAATUST KÄSITLEV KOKKULEPE

               Euroopa Liidu ja endise Jugoslaavia Makedoonia vabariigi vahel, mis käsitleb Euroopa Piiri- ja Rannikuvalve Ameti tegevust endises Jugoslaavia Makedoonia vabariigis

               EUROOPA LIIT

               JA ENDINE JUGOSLAAVIA MAKEDOONIA VABARIIK,

               edaspidi „kokkuleppeosalised“,

               ARVESTADES, et võib tekkida olukordi, kus Euroopa Piiri- ja Rannikuvalve Amet (edaspidi „amet“) koordineerib operatiivkoostööd Euroopa Liidu liikmesriikide ja endise Jugoslaavia Makedoonia vabariigi vahel, sealhulgas endise Jugoslaavia Makedoonia vabariigi territooriumil,

               VÕTTES ARVESSE, et alates 2005. aastast teeb endine Jugoslaavia Makedoonia vabariik ELi kandidaatriigina liiduga tihedat koostööd rändevoogude juhtimisel ning võitluses ebaseadusliku sisserände ja piiriülese kuritegevusega,

               ARVESTADES, et kokkuleppeosalised järgivad käesolevale staatust käsitlevale kokkuleppele lisatud deklaratsioone,

               ARVESTADES, et tuleks luua staatust käsitleva kokkuleppe kujul õigusraamistik olukordadeks, kus Euroopa Piiri- ja Rannikuvalve Ameti rühma liikmed teostavad endise Jugoslaavia Makedoonia vabariigi territooriumil täitevvõimu,

               VÕTTES ARVESSE, et Euroopa Piiri- ja Rannikuvalve Ameti kogu tegevuse puhul endise Jugoslaavia Makedoonia vabariigi territooriumil tuleks täiel määral järgida põhiõigusi,

               ON OTSUSTANUD SÕLMIDA JÄRGMISE KOKKULEPPE:

               Artikkel 1

               Kokkuleppe kohaldamisala

               1.Käesoleva kokkuleppega reguleeritakse ameti rühma liikmete õigusi ja kohustusi rändevoogude juhtimisel ning ebaseadusliku sisserände ja piiriülese kuritegevusega võitlemisel endises Jugoslaavia Makedoonia vabariigis, kus neil on täitevvolitused, ning muid aspekte, mis on vajalikud tegevuste läbiviimiseks, milles osalevad ameti rühma liikmed ja endise Jugoslaavia Makedoonia vabariigi pädevad asutused.

               2.Käesolev kokkulepe ei laienda Euroopa Ühenduse ja endise Jugoslaavia Makedoonia vabariigi vahelist riigis ebaseaduslikult elavate isikute tagasivõtmise lepingut (edaspidi „EÜ ja endise Jugoslaavia Makedoonia vabariigi vaheline tagasivõtuleping“). Artikli 2 lõikes 4 määratletud tagasisaatmisoperatsioonide puhul käsitleb käesolev kokkulepe üksnes operatiivtoetust tagasisaatmisoperatsioonidele, mida teostatakse vastavalt EÜ ja endise Jugoslaavia Makedoonia vabariigi vahelisele tagasivõtulepingule.

               3.Käesolev kokkulepe kehtib üksnes endise Jugoslaavia Makedoonia vabariigi territooriumil ja rühma liikmetel on täitevvolitused ainult nendes endise Jugoslaavia Makedoonia vabariigi piirkondades, mida hõlmab operatsiooniplaan.

               Artikkel 2

               Mõisted

               Käesolevas kokkuleppes kasutatakse järgmisi mõisteid:

               (1)„tegevus“ – ühisoperatsioon, kiirreageerimisoperatsioon või tagasisaatmisoperatsioon;

               (2)„ühisoperatsioon“ – tegevus, mille eesmärk on ebaseadusliku rände või piiriülese kuritegevusega võitlemine või tõhustatud tehnilise ja operatiivabi andmine liikmesriigi ja endise Jugoslaavia Makedoonia vabariigi vahelisel piiril ning lähetada ameti rühmade liikmeid kindlaksmääratud ajaks vastavalt operatsiooniplaanile endise Jugoslaavia Makedoonia vabariigi territooriumile;

               (3)„kiirreageerimisoperatsioon“ – tegevus, mille eesmärk on reageerida liikmesriigi ja endise Jugoslaavia Makedoonia vabariigi vahelisel piiril esinevale konkreetsele ja ebaproportsionaalsele survele, ning mida viiakse ellu kooskõlas operatsiooniplaaniga piiratud ajavahemiku jooksul;

               (4)„tagasisaatmisoperatsioon“ – ameti koordineeritav ja ühe või mitme liikmesriigi pakutavat tehnilist ja operatiivtuge hõlmav operatsioon, mille raames ühest või mitmest liikmesriigist tagasipöördujad saadetakse sunniviisiliselt või vabatahtlikult tagasi endisesse Jugoslaavia Makedoonia vabariiki kooskõlas Euroopa Ühenduse ja endise Jugoslaavia Makedoonia vabariigi vahelise riigis ebaseaduslikult elavate isikute tagasivõtmise lepinguga;

               (5)„piirikontroll“ – piiril teostatav isikute kontroll, mis muudest põhjustest sõltumata leiab aset ainult piiriületamise kavatsuse või piiriületamise korral ning seisneb piiripunktis teostatavas kontrollis ning piiri valvamisest piiripunktide vahelisel alal;

               (6)„rühma liige“ – ameti töötaja või osalevast liikmesriigist pärit piirivalveametnike rühma liige, sealhulgas liikmesriikide poolt ametisse lähetatud piirivalveametnikud, keda kasutatakse tegevuse raames; rühma liikmete hulka võivad kuuluda ka muud asjaomased töötajad, kelle ülesanded on kindlaks määratud operatsiooniplaanis;

               (7)„liikmesriik“ – Euroopa Liidu liikmesriik;

               (8)„päritoluliikmesriik“ – liikmesriik, kus rühma liige on piirivalveametnik või muu asjaomane töötaja;

               (9)„isikuandmed“ – kõik andmed tuvastatud või tuvastatava füüsilise isiku kohta; tuvastatav isik on isik, keda võimaldavad otseselt või kaudselt tuvastada identifitseerimistunnused, näiteks nimi, isikukood, asukohateave ja võrguidentifikaator, või üks või mitu füüsilist, füsioloogilist, geneetilist, vaimset, majanduslikku, kultuurilist või sotsiaalset tunnust;

               (10)„osalev liikmesriik“ – liikmesriik, kes osaleb endises Jugoslaavia Makedoonia vabariigis toimuvas tegevuses ja kelle tehnilisi seadmeid, piirivalveametnikke ja teisi asjakohased töötajaid kasutatakse rühma tegevuses;

               (11)„amet“ – Euroopa Piiri- ja Rannikuvalve Amet, mis on loodud määrusega (EL) 2016/1624, mis käsitleb Euroopa piiri- ja rannikuvalvet;

               (12)„rühma liikmete täitevvolitused“ – volitused, mis on vajalikud endise Jugoslaavia Makedoonia vabariigi territooriumil operatsiooniplaani kohases ühistegevuses toimuvate piirikontrolli ja tagasisaatmisoperatsioonidega seotud ülesannete täitmiseks.

               Artikkel 3

               Tegevuse algatamine

               1.Amet võib omal algatusel teha endise Jugoslaavia Makedoonia vabariigi pädevatele asutustele tegevuse algatamise ettepaneku. Endise Jugoslaavia Makedoonia vabariigi pädevad ametiasutused võivad teha ametile ettepaneku kaaluda tegevuse algatamist.

               2.Tegevuse teostamiseks on vaja nii endise Jugoslaavia Makedoonia vabariigi pädevate asutuste kui ka ameti nõusolekut.

               Artikkel 4

               Operatsiooniplaan

               Iga ühisoperatsiooni või piirivalve kiirreageerimisoperatsiooni puhul peavad amet ja endine Jugoslaavia Makedoonia vabariik kokku leppima operatsiooniplaanis, millega peavad nõustuma ka operatiivpiirkonnaga piirnevad liikmesriigid. Operatsiooniplaanis nähakse üksikasjalikult ette ühisoperatsiooni või kiirreageerimisoperatsiooni korralduslikud ja menetluslikud tahud. Muu hulgas esitatakse olukorra kirjeldus ja analüüs, tegutsemise viis, operatsiooni eesmärk ja sihtmärgid; kasutatavate tehniliste seadmete liik; rakenduskava; koostöö muude kolmandate riikide, muude liidu ametite ja asutuste ning rahvusvaheliste organisatsioonidega; põhiõiguste ja isikuandmete kaitset käsitlevad sätted; tegevuse prognoositav kestus, geograafiline ala, kus tegevus toimub; rühmaliikmete ülesannete ja põhiõiguste austamisega seotud kohustuste ja muude kohustuste ning neile antavate erikorralduste kirjeldus; endises Jugoslaavia Makedoonia vabariigis lubatud juurdepääs andmebaasidele ning lubatud teenistusrelvad, laskemoon ja seadmed; rühmade koosseis ja muu vajaliku personali kasutamine; juhtimis- ja kontrollisätted, sealhulgas ameti rühma liikmetega koostööd tegevate endise Jugoslaavia Makedoonia vabariigi volitatud piirivalveametnike nimed ja auastmed, eelkõige rühma liikmete endise Jugoslaavia Makedoonia vabariigi territooriumile lähetamise ajal vastutaval ametikohal olevate endise Jugoslaavia Makedoonia vabariigi piirivalveametnike nimed ja auastmed; meeskonna liikmete koht käsuahelas; kasutatavate tehniliste seadmete liik; koordineerimis-, juhtimis-, kontrolli- ja aruandlusstruktuur, organisatsiooniline korraldus ja logistika; ühisoperatsiooni või piirivalve kiirreageerimisoperatsiooni hindamine ja finantsaspektid. Ühisoperatsiooni või piirivalve kiirreageerimisoperatsiooni hindamise viivad ühiselt läbi endine Jugoslaavia Makedoonia vabariik ja amet.

               Artikkel 5

               Rühma liikmete ülesanded ja volitused

               1. Rühma liikmetel on volitused täita ülesandeid ja teostada täitevvõimu, mis on vajalikud piirikontrolli ja tagasisaatmisoperatsioonide jaoks.

               2. Rühma liikmed peavad järgima endise Jugoslaavia Makedoonia vabariigi õigusnorme.

               3. Rühma liikmed võivad täita ülesandeid ja kasutada volitusi endise Jugoslaavia Makedoonia vabariigi territooriumil üksnes endise Jugoslaavia Makedoonia vabariigi piirivalveametnikelt või muudelt asjakohastelt töötajatelt saadud korralduste alusel ning nende juuresolekul. Vajaduse korral annab endine Jugoslaavia Makedoonia vabariik rühmale korraldusi kooskõlas operatsiooniplaaniga.

               Amet võib oma koordineeriva ametniku kaudu teatada endise Jugoslaavia Makedoonia vabariigi piiripolitsei vastutavale isikule oma seisukoha rühmale antavate korralduste kohta. Sellisel juhul võtab endine Jugoslaavia Makedoonia vabariik neid seisukohti arvesse ja järgib neid nii palju kui võimalik.

               Kui rühmale antud korraldused ei ole operatsiooniplaaniga kooskõlas, teatab koordineeriv ametnik sellest viivitamata ameti tegevdirektorile. Tegevdirektor võib võtta asjakohaseid meetmeid, sealhulgas tegevuse peatada või lõpetada.

               4. Rühma liikmed kannavad asjakohastel juhtudel oma ülesannete täitmisel ja volituste teostamisel vormiriietust. Vajaduse korral kannavad nad vormiriietusel ka nähtavat isiklikku identifitseerimistunnust ning sinist Euroopa Liidu ja ameti sümboolikaga käesidet. Rühma liikmed kannavad igal ajal kaasas artiklis 8 osutatud akrediteerimisdokumenti, et endise Jugoslaavia Makedoonia vabariigi ametiasutustel oleks võimalik nende isik kindlaks teha.

               5. Oma ülesannete täitmisel ja volituste kasutamisel võivad rühma liikmed kanda päritoluliikmesriigi ja endise Jugoslaavia Makedoonia vabariigi õigusaktidega lubatud teenistusrelvi, laskemoona ja seadmeid. Endine Jugoslaavia Makedoonia vabariik teatab ametile enne rühma liikmete lähetamist, millised teenistusrelvad, laskemoon ja seadmed on lubatud ning milline on nende kasutamise õigusraamistik ja tingimused.

               6. Rühma liikmed võivad oma ülesannete täitmisel ja volituste kasutamisel kasutada jõudu, sealhulgas teenistusrelvi, laskemoona ja seadmeid päritoluliikmesriigi ja endise Jugoslaavia Makedoonia vabariigi nõusolekul, endise Jugoslaavia Makedoonia vabariigi piirivalveametnike või muude asjakohaste töötajate juuresolekul ning kooskõlas endise Jugoslaavia Makedoonia vabariigi siseriikliku õigusega. Endine Jugoslaavia Makedoonia vabariik võib lubada rühma liikmetel kasutada jõudu ka juhul, kui endise Jugoslaavia Makedoonia vabariigi piirivalveametnikud või muud asjakohased töötajad ei viibi juures. Endine Jugoslaavia Makedoonia vabariik teatab enne rühma liikmete lähetamist ametile, milline jõu ja ohjeldusvahendite kasutamine on lubatud ning millised on nende kasutamise tingimused.

               7.Endine Jugoslaavia Makedoonia vabariik teatab enne rühma liikmete lähetamist ametile, milliseid riiklikke andmebaase võib kasutada. Neid andmebaase kasutatakse vastavalt endise Jugoslaavia Makedoonia vabariigi õigusaktidele.

               Juurdepääsu riiklikele andmebaasidele saavad ainult endise Jugoslaavia Makedoonia vabariigi volitatud isikud, kellel on asjaomastele riiklikele andmebaasidele juurdepääsu luba.

               Endine Jugoslaavia Makedoonia vabariik võib anda loa edastada riiklike andmebaaside andmeid rühma liikmetele, kui see on vajalik operatsiooniplaanis kindlaks määratud ja tagasisaatmisoperatsioonidega seotud eesmärkide täitmiseks.

               Artikkel 6

               Tegevuse peatamine ja lõpetamine

               1. Kui endine Jugoslaavia Makedoonia vabariik ei järgi käesolevat kokkulepet või operatsiooniplaani, võib ameti tegevdirektor tegevuse peatada või lõpetada, kui ta endist Jugoslaavia Makedoonia vabariiki sellest eelnevalt kirjalikult teavitab. Tegevdirektor teavitab endist Jugoslaavia Makedoonia vabariiki tegevuse peatamise või lõpetamise põhjustest.

               2. Kui amet või mõni osalev liikmesriik ei järgi käesolevat kokkulepet või operatsiooniplaani, võib endine Jugoslaavia Makedoonia vabariik tegevuse peatada või lõpetada, kui ta ametit sellest eelnevalt kirjalikult teavitab. Endine Jugoslaavia Makedoonia vabariik peab teavitama ametit selle põhjustest.

               3. Eelkõige võib ameti peadirektor või endise Jugoslaavia Makedoonia vabariigi siseminister tegevuse peatada või lõpetada põhiõiguste, tagasisaatmise lubamatuse põhimõtte ja isikuandmete kaitse normide rikkumise korral.

               4. Tegevuse lõpetamine ei mõjuta õigusi ega kohustusi, mis tulenevad käesoleva kokkuleppe või operatsiooniplaani kohaldamisest enne sellist lõpetamist.

               Artikkel 7

               Rühma liikmete privileegid ja immuniteet

               1. Ameti rühma liikmetele on privileegid ja immuniteet antud selleks, et nad endise Jugoslaavia Makedoonia vabariigi territooriumil toimuva tegevuse käigus saaksid edukalt täita operatsiooniplaanis sätestatud ametiülesandeid.

               2. Rühma liikmete dokumendid, kirjavahetus ja asjad on puutumatud, välja arvatud lõikega 8 lubatud täitemenetluse puhul.

               3. Rühma liikmetel on endises Jugoslaavia Makedoonia vabariigis operatsiooniplaani kohase tegevuse käigus ametiülesannete täitmisel sooritatud tegude suhtes kriminaalkohtulik puutumatus.

               Kui rühma liiget süüdistatakse kuriteos, teavitatakse sellest viivitamata ameti tegevdirektorit ja päritoluliikmesriigi pädevat asutust. Enne kohtumenetluse algatamist esitab ameti tegevdirektor, olles päritoluliikmesriigi ja endise Jugoslaavia Makedoonia vabariigi pädevate asutuste esildist põhjalikult kaalunud, endise Jugoslaavia Makedoonia vabariigi pädevale kohtuasutusele tõendi selle kohta, kas kõnealune tegu pandi toime ametiülesannete täitmisel operatsiooniplaani kohase tegevuse käigus või mitte. Enne tõendi esitamist hoiduvad amet ja päritoluliikmesriik võtmast meetmeid, mis võivad hiljem raskendada rühma liikme kriminaalvastutusele võtmist endise Jugoslaavia Makedoonia vabariigi pädevate asutuste poolt.

               Kui tegu pandi toime ametiülesannete täitmisel operatsiooniplaani kohase tegevuse käigus, siis kohtumenetlust ei algatata. Kui tegu ei pandud toime ametiülesannete täitmisel operatsiooniplaani kohase tegevuse käigus, võib kohtumenetlust jätkata. Ameti tegevdirektori tõend on endise Jugoslaavia Makedoonia vabariigi ametiasutustele siduv.

               Rühma liikmetele antud privileegid ja kriminaalkohtulik puutumatus endises Jugoslaavia Makedoonia vabariigis ei vabasta neid päritoluliikmesriigi jurisdiktsiooni alt.

               4. Rühma liikmetel on ametiülesannete täitmisel operatsiooniplaani kohase tegevuse käigus sooritatud tegude suhtes endises Jugoslaavia Makedoonia vabariigis tsiviil- ja halduskohtulik puutumatus.

               Kui rühma liikmete suhtes on endise Jugoslaavia Makedoonia vabariigi kohtus algatatud tsiviilasi, teatatakse sellest viivitamata ameti tegevdirektorile ja päritoluliikmesriigi pädevale asutusele. Enne kohtumenetluse algatamist esitab tegevdirektor pärast päritoluliikmesriigi ja endise Jugoslaavia Makedoonia vabariigi pädeva asutuse esildiste põhjalikku kaalumist endise Jugoslaavia Makedoonia vabariigi pädevale kohtuasutusele tõendi selle kohta, kas rühma liikmed panid kõnealuse teo toime ametiülesannete täitmisel operatsiooniplaani kohase tegevuse käigus või mitte.

               Kui tegu pandi toime ametiülesannete täitmisel operatsiooniplaani kohase tegevuse käigus, siis kohtumenetlust ei algatata. Kui tegu ei pandud toime ametiülesannete täitmisel operatsiooniplaani kohase tegevuse käigus, võib kohtumenetlust jätkata. Ameti tegevdirektori tõend on endise Jugoslaavia Makedoonia vabariigi ametiasutustele siduv.

               Rühma liikmete suhtes kohtumenetluse algatamine jätab kõnealused liikmed ilma kohtulikust puutumatusest põhihagiga otseselt seotud vastuhagi suhtes.

               5. Kooskõlas käesoleva artikli lõigetega 3 ja 4 võib päritoluliikmesriik olenevalt asjaoludest loobuda rühma liikmete kriminaal-, tsiviil- ja halduskohtulikust immuniteedist endises Jugoslaavia Makedoonia vabariigis. Selline loobumine peab alati olema selgelt väljendatud.

               6. Rühma liikmed ei ole kohustatud tunnistajana ütlusi andma.

               7. Kui kahju on tekitatud rühma liikme poolt tema ametiülesannete täitmisel operatsiooniplaanis sätestatud tegevuste käigus, vastutab mistahes kahju korral endine Jugoslaavia Makedoonia vabariik.

               Kui kahju on tekitatud osaleva liikmesriigi rühmaliikme poolt ametiülesannete täitmisel raske hooletuse või tahtliku väärkäitumise tagajärjel või kui see tekitati teenistusvälisel ajal, võib endine Jugoslaavia Makedoonia vabariik ameti tegevdirektori kaudu taotleda, et kompensatsiooni maksaks asjaomane osalev liikmesriik.

               Kui kahju on tekitatud ameti töötajast rühmaliikme poolt ametiülesannete täitmisel raske hooletuse või tahtliku väärkäitumise tagajärjel või kui see tekitati teenistusvälisel ajal, võib endine Jugoslaavia Makedoonia vabariik taotleda, et kompensatsiooni maksaks amet.

               8. Rühma liikmete suhtes ei tohi kohaldada täitemenetlust, välja arvatud juhul, kui nende vastu on algatatud tsiviilkohtumenetlus, mis ei ole seotud nende ametiülesannete täitmisega operatsiooniplaani kohase tegevuse käigus.

               Rühma liikmete varustust, mis on ameti tegevdirektori tõenduse kohaselt vajalik nende ametiülesannete täitmiseks, ei saa kohtuotsuse, -lahendi või -määruse täitmiseks arestida. Tsiviilkohtumenetluse puhul ei rakendata rühma liikmete suhtes isikuvabaduse piiranguid ega muid piiravaid meetmeid.

               9. Rühma liikmetele antud puutumatus endise Jugoslaavia Makedoonia vabariigi jurisdiktsiooni suhtes ei vabasta neid päritoluliikmesriigi jurisdiktsiooni alt.

               10. Rühma liikmete suhtes ei kehti seoses ametile osutatud teenustega endises Jugoslaavia Makedoonia vabariigis kehtivad sotsiaalkindlustussätted.

               11. Rühma liikmed on vabastatud ka ameti või päritoluliikmesriikide poolt makstava palga ja tasude ning samuti väljaspool endist Jugoslaavia Makedoonia vabariiki saadud tulude mis tahes vormis maksustamisest endises Jugoslaavia Makedoonia vabariigis.

               12. Endine Jugoslaavia Makedoonia vabariik lubab vastavalt kehtivatele õigusnormidele riiki tuua rühma liikmete isiklikuks kasutamiseks mõeldud esemeid ning vabastab need tollimaksudest, lõivudest ja muudest sellistest tasudest, välja arvatud ladustamis-, veo- ja muude sarnaste teenuste tasud. Ühtlasi lubab endine Jugoslaavia Makedoonia vabariik selliseid esemeid riigist välja viia.

               13. Rühma liikmete isiklikku pagasit ei kontrollita, välja arvatud juhul, kui on tõsiselt alust arvata, et pagasis on esemeid, mis ei ole mõeldud rühma liikmete isiklikuks kasutamiseks, või kaupu, mille import või eksport on endise Jugoslaavia Makedoonia vabariigi õigusega keelatud või mille suhtes kohaldatakse endise Jugoslaavia Makedoonia vabariigi karantiinieeskirju. Isikliku pagasi kontrolli võib läbi viia üksnes rühma asjaomase liikme või tema volitatud esindaja juuresolekul.

               Artikkel 8

               Akrediteerimisdokument

               1. Amet väljastab koostöös endise Jugoslaavia Makedoonia vabariigiga igale rühma liikmele kummagi kokkuleppeosalise ametlikes keeltes dokumendi, mis võimaldab endise Jugoslaavia Makedoonia vabariigi ametiasutustel tuvastada rühma liikmete isikut ning tõendab selle omaniku õigust täita käesoleva kokkuleppe artiklis 5 ja operatsiooniplaanis osutatud ülesandeid ning kasutada neis osutatud volitusi. Dokument sisaldab iga liikme kohta järgmist teavet: nimi ja kodakondsus; auaste või ametinimetus; hiljuti tehtud digitaalfoto ja ülesanded, mida ta on volitatud lähetuse kestel täitma.

               2. Akrediteerimisdokument koos kehtiva reisidokumendiga annab rühma liikmele õiguse siseneda endisesse Jugoslaavia Makedoonia vabariiki, vajamata selleks viisat või eelnevat luba.

               3. Tegevuse lõppedes tuleb akrediteerimisdokument ametile tagastada.

               Artikkel 9

               Põhiõigused

               1. Rühma liikmed austavad oma ülesannete täitmisel ja volituste kasutamisel alati täielikult põhiõigusi ja -vabadusi, mille hulka kuuluvad juurdepääs varjupaigamenetlustele, inimväärikus, piinamise ning ebainimliku ja alandava kohtlemise keeld, õigus vabadusele, tagasisaatmise lubamatus ja kollektiivse väljasaatmise keeld, lapse õigused ning õigus era- ja perekonnaelule. Oma ülesannete täitmisel ja volituste kasutamisel ei diskrimineeri nad kedagi soo, rassilise või etnilise päritolu, usutunnistuse või veendumuste, puude, vanuse, seksuaalse sättumuse ega sooidentiteedi alusel. Kõik nende ülesannete täitmisel ja volituste kasutamisel võetavad meetmed, mis riivavad põhiõiguseid ja -vabadusi, peavad olema proportsionaalsed nende abil taotletavate eesmärkidega ja arvestama nende põhiõiguste ja -vabaduste põhiolemusega.

               2. Igal kokkuleppeosalisel peab olema kaebuste lahendamise kord käesoleva kokkuleppe raames toimunud ühisoperatsiooni, kiirreageerimisoperatsiooni või tagasisaatmisoperatsiooni käigus nende töötajate poolt ametiülesannete täitmisel toime pandud väidetavate põhiõiguste rikkumiste käsitlemiseks.

               Artikkel 10

               Isikuandmete töötlemine

               1. Isikuandmeid töödeldakse üksnes juhtudel, kui endine Jugoslaavia Makedoonia vabariik, amet või osalev liikmesriik seda käesoleva kokkuleppe rakendamiseks vajavad.

               2. Endise Jugoslaavia Makedoonia vabariigi ametiasutused töötlevad isikuandmeid oma riigi õigusnormide kohaselt.

               3. Isikuandmete töötlemine haldusotstarbel ametis ja osalevas liikmesriigis (osalevates liikmesriikides), sealhulgas isikuandmete edastamine endisele Jugoslaavia Makedoonia vabariigile, peab toimuma vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, Euroopa Parlamendi ja nõukogu 24. oktoobri 1995. aasta direktiivile 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta, nõukogu 27. novembri 2008. aasta raamotsusele 2008/977/JSK kriminaalasjades tehtava politsei- ja õigusalase koostöö raames töödeldavate isikuandmete kaitse kohta ja vastavalt meetmetele, mille amet on võtnud määruse (EÜ) nr 45/2001 kohaldamiseks, nagu on osutatud määruse (EL) 2016/1624 artikli 45 lõikes 2.

               4. Kui andmete töötlemine hõlmab isikuandmete edastamist endisele Jugoslaavia Makedoonia vabariigile, teavitavad liikmesriigid ja amet isikuandmete edastamise hetkel endist Jugoslaavia Makedoonia vabariiki mis tahes üldistest või konkreetsetest juurdepääsu- või kasutuspiirangutest, sealhulgas seoses andmete edastamise, kustutamise ja hävitamisega. Nad teavitavad endist Jugoslaavia Makedoonia vabariiki ka juhul, kui selliste piirangute vajadus ilmneb pärast isikuandmete edastamist.

               5. Tegevuse käigus haldusotstarbel kogutud isikuandmeid võivad amet, osalevad liikmesriigid ja endine Jugoslaavia Makedoonia vabariik töödelda vastavalt kohaldatavatele isikuandmete kaitse normidele.

               6. Pärast iga tegevuse lõpuleviimist koostavad amet, osalevad liikmesriigid ja endine Jugoslaavia Makedoonia vabariik ühisaruande käesoleva artikli lõigete 1–5 kohaldamise kohta. Kõnealune aruanne saadetakse ameti põhiõiguste ametnikule ja isikuandmete kaitse ametnikule ning endise Jugoslaavia Makedoonia vabariigi pädevale isikuandmete kaitse asutusele. Ameti põhiõiguste ametnik ja isikuandmete kaitse ametnik annavad aru ameti tegevdirektorile.

               Artikkel 11

               Vaidlused ja tõlgendamine

               1. Käesoleva kokkuleppe tõlgendamise ja kohaldamisega seoses tekkivaid küsimusi uurivad endise Jugoslaavia Makedoonia vabariigi pädevad ametiasutused ja ameti esindajad ühiselt. Ameti esindajad konsulteerivad ühe või mitme endise Jugoslaavia Makedoonia vabariigi naabruses asuva liikmesriigiga.

               2. Kui lahendust ei leita varem, lahendatakse käesoleva kokkuleppe tõlgendamist või kohaldamist käsitlevad vaidlused endise Jugoslaavia Makedoonia vabariigi ja Euroopa Komisjoni vahel eranditult läbirääkimiste teel; vajaduse korral konsulteerib komisjon mõne endise Jugoslaavia Makedoonia vabariigi naabruses paikneva liikmesriigiga.

               Artikkel 12

               Kokkuleppe jõustumine, kestus ja lõpetamine

               1. Kokkuleppeosalised kiidavad käesoleva kokkuleppe heaks oma õigusmenetluse kohaselt.

               2. Kokkulepe jõustub teise kuu esimesel päeval pärast seda, kui kokkuleppeosalised on teineteisele teatanud lõikes 1 osutatud õigusmenetluse lõpuleviimisest.

               3. Käesolev kokkulepe sõlmitakse määramata ajaks. Käesoleva kokkuleppe võib lõpetada kokkuleppeosaliste kirjalikul kokkuleppel või kumbki kokkuleppeosaline ühepoolselt. Viimasel juhul teatab kokkulepet lõpetada sooviv kokkuleppeosaline teisele kokkuleppeosalisele kirjalikult diplomaatiliste kanalite kaudu oma kavatsusest käesolev kokkulepe lõpetada.

               Lõpetamine jõustub teate esitamisele järgneva teise kuu esimesel päeval.

               4. Käesolevat kokkulepet võib mõlema kokkuleppeosalise kirjalikul kokkuleppel igal ajal muuta. Muudatused jõustuvad vastavalt käesoleva artikli lõikele 1.

               5. Käesoleva artikli kohased teated saadetakse Euroopa Liidu puhul Euroopa Liidu Nõukogu peasekretariaadile ning endise Jugoslaavia Makedoonia vabariigi puhul välisministeeriumile.

               Artikkel 13

               Seos teiste lepingutega

               Käesolev kokkulepe ei mõjuta kokkuleppeosaliste õigusi ja kohustusi, mis tulenevad muudest rahvusvahelistest lepingutest, millega on seotud mõlemad kokkuleppeosalised.

               Artikkel 14

               Pädevad asutused kokkuleppe rakendamiseks

               1. Endise Jugoslaavia Makedoonia vabariigi pädev asutus käesoleva kokkuleppe rakendamisel on siseministeerium.

               2. Euroopa Liidu pädev asutus käesoleva kokkuleppe rakendamisel on amet.

               ÜHISDEKLARATSIOON ISLANDI, NORRA, ŠVEITSI JA LIECHTENSTEINI KOHTA

               Kokkuleppeosalised võtavad arvesse Euroopa Liidu ning Norra, Islandi, Šveitsi ja Liechtensteini vahelisi tihedaid suhteid, mis tulenevad eelkõige 18. mai 1999. aasta ja 26. oktoobri 2004. aasta lepingutest, mis käsitlevad nende riikide ühinemist Schengeni acquis' rakendamise, kohaldamise ja edasiarendamisega.

               Antud tingimusi arvestades on soovitav, et Norra, Islandi, Šveitsi ja Liechtensteini ning endise Jugoslaavia Makedoonia vabariigi ametiasutused sõlmiksid viivitamata käesoleva kokkuleppega sarnastel tingimustel kahepoolsed kokkulepped, mis käsitlevad Euroopa Piiri- ja Rannikuvalve Ameti tegevust endises Jugoslaavia Makedoonia vabariigis.

               ÜHISDEKLARATSIOON

               Kokkuleppeosalised lepivad kokku, et hoiduvad võtmast mis tahes meetmeid, mis võivad hiljem raskendada rühma liikme kriminaalvastutusele võtmist vastuvõtva riigi pädevate asutuste poolt. Muu hulgas hoiduvad nad aktiivselt kaasa aitamast sellele, et asjaomane rühmaliige saadetakse endises Jugoslaavia Makedoonia vabariigis olevast Euroopa piiri- ja rannikuvalverühma operatsiooni rajatisest oma päritoluliikmesriiki enne, kui ameti peadirektor on tõendi välja andnud.


               EUROOPA KOMISJON
            Brüssel,13.12.2018
            COM(2018) 825 final
            2018/0417(CNS)
            Ettepanek:
            NÕUKOGU OTSUS,
            millega muudetakse otsust nr 940/2014/EL nende toodete osas, mille suhtes saab kohaldada dokimaksuvabastust või -vähendust

               SELETUSKIRI

               ELi äärepoolseimate piirkondade suhtes kohaldatakse Euroopa Liidu toimimise lepingu sätteid. Käibemaksudirektiivi ja aktsiisidirektiivi reguleerimisalast jäävad Prantsusmaa äärepoolseimad piirkonnad siiski välja.

               Vastavalt ELi toimimise lepingule, eelkõige selle artiklile 110, ei ole Prantsusmaa äärepoolseimates piirkondades põhimõtteliselt võimalik erinevalt maksustada kohalikke tooteid ja neid, mis pärinevad Prantsuse emamaalt, teistest liikmesriikidest või kolmandatest riikidest. ELi toimimise lepingu artikli 349 alusel on siiski võimalik kehtestada kõnealuste piirkondade suhtes erimeetmed tulenevalt seal valitsevatest püsivatest ebasoodsatest tingimustest, mis mõjutavad äärepoolseimate piirkondade sotsiaalset ja majanduslikku olukorda. Erimeetmed mõjutavad mitut poliitikavaldkonda, sealhulgas maksupoliitikat.

               Dokimaks on kaudne maks, mis kehtib üksnes Prantsusmaa äärepoolseimates piirkondades Martinique’is, Guadeloupe’is, Prantsuse Guajaanas, Réunionis ja Mayotte’is. Seda maksu kohaldatakse kaupade impordi suhtes, olenemata kaupade päritolust, ja tootmistegevusega tegelevate isikute poolt tasu eest tehtavate kaubatarnete suhtes. Põhimõtteliselt kohaldatakse seda ühtemoodi kohapeal valmistatud toodete ja imporditud toodete suhtes.

               Nõukogu 17. detsembri 2014. aasta otsusega nr 940/2014/EL lubatakse Prantsusmaal siiski kehtestada kuni 31. detsembrini 2020 teatavate kohapeal toodetud toodete puhul dokimaksuvabastusi või -vähendusi. Kõnealuse otsuse lisas on esitatud toodete loetelu, mille suhtes maksuvabastust või -vähendust saab kohaldada. Olenevalt tootest ei tohi kohalike ja muude toodete maksumäära erinevus olla üle 10, 20 või 30 protsendipunkti. Lisa A-osas on loetletud tooted, mille maksumäära erinevus ei tohi ületada 10 protsendipunkti, lisa B-osas on loetletud tooted, mille maksumäära erinevus ei tohi ületada 20 protsendipunkti ning lisa C-osas on loetletud tooted, mille maksumäära erinevus ei tohi ületada 30 protsendipunkti.

               Nõukogu 17. detsembri 2014. aasta otsuses on sätestatud erimeetmete vastuvõtmise põhjused, milleks on kaugus, välissõltuvus toorainest ja elektrist, kohustus omada suuremaid varusid, väike kohalik turg, millele lisandub vähearenenud eksporditegevus jne. Kõik need ebasoodsad tingimused põhjustavad selliste kohalike toodete tootmiskulu ja -hinna suurenemise, ning erimeetmete puudumisel oleksid need tooted vähem konkurentsivõimelised kui väljastpoolt pärinevad tooted, isegi kui võtta arvesse veokulu Prantsusmaa äärepoolseimatesse piirkondadesse. See muudab kohaliku tootmise säilitamise keeruliseks. Nõukogu 17. detsembri 2014. aasta otsuses sätestatud erimeetmete eesmärk on eelkõige tugevdada kohalikku tööstust.

               Nõukogu 17. detsembri 2014. aasta otsuse artikliga 3 on ette nähtud, et Prantsusmaa ametiasutused edastavad komisjonile 31. detsembriks 2017 aruande kõnealuses otsuses sätestatud maksustamise korra kohaldamise kohta, et kontrollida võetud meetmete mõju ja panust kohaliku majandustegevuse edendamisse või säilitamisse, võttes arvesse äärepoolseimaid piirkondi mõjutavaid ebasoodsaid tingimusi. Komisjon esitab kõnealuse aruande põhjal nõukogule aruande, mis sisaldab täielikku majanduslikku ja sotsiaalset analüüsi ning vajaduse korral ettepanekut kohandada otsuse nr 940/2014/EÜ sätteid.

               12. veebruaril 2018 edastasid Prantsusmaa ametiasutused ettenähtud aruande komisjonile. Erihindamise aruanded Prantsusmaa iga äärepoolseima piirkonna kohta ja taotlused kohandada diferentseeritud maksustamise tingimustele vastavate toodete loetelu esitati 15. märtsil 2018 Prantsuse Guajaana, Martinique’i ja Guadeloupe’i kohta, 4. juunil 2018 Réunioni ning ilma loetelu ajakohastamise palveta Mayotte’i kohta 28. augustil 2018. 26. oktoobril 2018 esitati täiendav taotlus uue toote lisamiseks.

               Prantsusmaa ametiasutuste esitatud taotlused loetelusid ajakohastada sisaldavad peamiselt taotlusi lisada loeteludesse uusi tooteid (50), aga ka taotlusi tooteid loetelus ümber liigitada, võimaldades nii suuremat maksude eristamist (28) ja kõnealuste toodete kategooriate laiendamist (7), samuti kuuluvad sinna mõned taotlused koodide ajakohastamiseks (9 toodet Prantsuse Guajaanas). Taotluste eesmärk on taastada ettevõtjate konkurentsivõime, kompenseerides osa tootmise lisakuludest, mida kohalikud tootjad kandma peavad.

               Otsuse nr 940/2014/EL artikli 3 kohases komisjoni aruandes esitatakse majanduslik ja sotsiaalne analüüs dokimaksude kohaldamisest alates kõnealuse otsuse jõustumisest ning  tehakse ettepanek anda positiivne vastus Prantsuse ametiasutuste taotlusele loetelusid ajakohastada.

               Teatavate kohalike toodete puhul on hinnalangus või hindade järsk langus, agressiivne hinnapoliitika, probleemid ehitussektoris, turuosa vähenemine ja/või tootmise lisakulude suurenemine ohuks tegevuse kestlikkusele ja tööhõivele.

               Tootmise lisakulud piiravad või isegi ohustavad ka uute toodete arendamist, kuna kahjustavad toodete konkurentsivõimet võrreldes odavtoodetega, mida imporditakse emamaalt Prantsusmaalt või Aasiast.

               Nende asjaolude tõttu tuleks kehtestada asjaomaste piirkondade jaoks väga olulistele kohalikele toodetele diferentseeritud maksumäärad või vastavaid maksumääri suurendada.

               Kõnealune aruanne esitati täna nõukogule. Selle juurde kuulus ka käesolev nõukogu ettepanek.

               Käesoleva ettepaneku eesmärk on kohandada nende toodete loetelu, mille suhtes võib kohaldada diferentseeritud maksumäära, et võtta arvesse alates otsuse nr 940/2014/EL vastuvõtmisest toimunud majanduslikke muudatusi.

               1.ETTEPANEKU TAUST

               •Ettepaneku põhjused ja eesmärgid

               15. märtsil 2018 palusid Prantsusmaa ametiasutused komisjonil esitada eelnõu nõukogu 17. detsembri 2014. aasta otsuse nr 940/2014/EL tehniliseks kohandamiseks. Taotlusele olid lisatud aruanded, milles põhjendati taotletud kohandusi. Nende aruannete põhjal esitas komisjon täna nõukogule aruande, mis sisaldab dokimaksude kohaldamise majanduslikku ja sotsiaalset analüüsi ning milles põhjendatakse otsuse nr 940/2014/EL kohandamise vajadust.

               •Kooskõla poliitikavaldkonnas praegu kehtivate õigusnormidega

               Kõnealune algatus vastab ELi toimimise lepingu artiklis 349 sätestatud poliitiliste suuniste prioriteetidele. Nimetatud artiklis on osutatud, et äärepoolseimate piirkondade, mille hulka kuuluvad Guadeloupe, Prantsuse Guajaana, Martinique, Réunion ja Mayotte, struktuuriline ühiskondlik ja majanduslik olukord on ebasoodus, mida tingib nende kaugus, isoleeritus, väike pindala, rasked looduslikud olud, majanduslik sõltuvus mõnest tootest; tegemist on teguritega, mille püsivus ja koosmõju piiravad tõsiselt nende piirkondade arengut. Sellega seoses on eespool osutatud artikliga 349 ette nähtud, et nõukogu võtab pärast konsulteerimist Euroopa Parlamendiga komisjoni ettepaneku põhjal erimeetmed, mis on suunatud eriti aluslepingute kohaldamise tingimuste sätestamisele nendes piirkondades, kaasa arvatud ühine poliitika. Diferentseeritud maksustamise tingimustele vastavate toodete loetelude kohandamise eesmärk on edendada ja säilitada teatavaid eriti ohustatud kohalikke tooteid ning soodustada seeläbi ülemeredepartemangude tööhõivet. Selline kohandamine tõhustab ühtset turgu ja taastab kohaliku tootmise konkurentsivõime, kuna kompenseerib kohaliku tootmise geograafilistest ja majanduslikest tingimustest tulenevat ebasoodsat olukorda.

               •Kooskõla liidu muude tegevuspõhimõtetega

                  ELi toimimise lepingu artikli 349 kolmanda lõigu kohaselt võtab nõukogu meetmed, võttes arvesse äärepoolseimate piirkondade erilisi iseärasusi ja piiranguid, õõnestamata liidu õiguskorra, sealhulgas siseturu ja ühise poliitika terviklikkust ja sidusust. Otsus nr 940/2014/EL ja selle aluseks olevad parameetrid on kooskõlas liidu muude poliitikavaldkondadega. Kõnealune algatus vastab otsuse nr 940/2014/EL lisa piiratud kohandamisele. Teisi otsuses nr 940/2014/EL sätestatud parameetreid ei muudeta. Sel viisil ei mõjuta maksumäärade kohaldamise tingimustele vastavate toodete loetelu kohandamine otsuse nr 940/2014/EL ja liidu muude poliitikavaldkondade sidusust.

               2.ÕIGUSLIK ALUS, SUBSIDIAARSUS JA PROPORTSIONAALSUS

               •Õiguslik alus

               Euroopa Liidu toimimise lepingu artikkel 349.

               •Subsidiaarsus (ainupädevusse mittekuuluva valdkonna puhul)

               Üksnes nõukogul on volitus võtta ELi toimimise lepingu artikli 349 alusel vastu erimeetmeid äärepoolseimate piirkondade suhtes, et muuta aluslepingute, kaasa arvatud ühise poliitika kohaldamist nendes piirkondades tulenevalt seal valitsevatest püsivatest ebasoodsatest tingimustest, mis mõjutavad nende sotsiaalset ja majanduslikku olukorda.

               Seepärast on ettepanek kooskõlas subsidiaarsuse põhimõttega.

               •Proportsionaalsus

               Ettepanek on proportsionaalsuse põhimõttega kooskõlas järgmistel põhjustel.

                Ettepanek hõlmab üksnes selliseid tooteid, mille lisamine loeteludesse või muutmine loetelus on põhjendatud.

               Samuti piirdub iga käesoleva ettepanekuga hõlmatud toote jaoks pakutud maksimaalne erinevus määraga, mis on asjaomase kohaliku tootmise lisakulu arvesse võttes vajalik. Seega ei ületa Prantsusmaa ülemerepiirkondadesse ja -departemangudesse imporditud toodete maksukoormus määra, mis on vajalik kohapeal toodetud toodete madalama konkurentsivõime suurendamiseks.

               Otsuse nr 940/2014/EL õiguslikus raamistikus on olemasoleva otsuse muutmine ainus võimalus kehtestada või muuta kohalikele toodetele ettenähtud diferentseeritud maksumäärasid. Ettepaneku eesmärk on otsust nr 940/2014/EÜ kohandada.

               •Vahendi valik

               Kavandatud vahend: nõukogu otsus.

               Muud õigusaktid ei oleks asjakohased.

               Muudetav õigusakt on nõukogu otsus, mis on vastu võetud samal õiguslikul alusel (ELi toimimise lepingu artikkel 349).

               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

               •Praegu kehtivate õigusaktide järelhindamine või toimivuse kontroll

               A. ELi toimimise lepingu artikli 349 esimesest lõigust tuleneb vastavalt Euroopa Liidu Kohtu tõlgendusele liidetud kohtuasjades C-132/14–C-136/14,
                  1
                et artiklis osutatud „erimeetmed“ võetakse vastu „võttes arvesse“ äärepoolseimate piirkondade „struktuurilist ühiskondlikku ja majanduslikku olukorda“, mida „raskendavad“ mitmed tegurid, „mille püsivus ja koosmõju piiravad nende arengut“. ELi toimimise lepingu artikli 349 esimeses lõigus on need tegurid esitatud äärepoolseimate piirkondade struktuurilist ühiskondlikku ja majanduslikku olukorda halvendavate elementidena, millega nõukogu peab ELi toimimise lepingu artikli 349 kolmanda lõigu alusel erimeetmete vastuvõtmisel arvestama. Euroopa Kohtu eespool kirjeldatud tõlgendust silmas pidades ja allpool esitatud põhjustel on komisjon seisukohal, et maksumäärade kohaldamise tingimustele vastavate toodete loetelu viivitamata kohandamine on ainus sobiv lahendus.

               – Kavandatud muudatused võimaldavad reageerida majanduslikele muutustele, mis on aset leidnud pärast otsuse nr 940/2014/EL vastuvõtmist (hinnalanguse või isegi hindade järsk langus, agressiivne hinnapoliitika, probleemid ehitussektoris, turuosade vähendamise ja/või tootmise lisakulude suurenemine), ning seega vältida otsest ja tõenäoliselt korvamatut kahju teatavatele haavatavatele kohalikele tootmisvaldkondadele.

               Kõnealustes piirkondades arendatavate teatavate uute tegevuste tootmiskulud on suured ja see mõjutab nende konkurentsivõimet, mida niigi ähvardab odava hinnaga importkauba poolt tekitatav suur konkurets.

               – Teatavad kohalikud tootmisvaldkonnad seisavad silmitsi tootmise lisakulude suurenemisega. Seega ohustavad lisakulud, mida diferentseeritud maksustamine ei korva, kohalikke ettevõtjaid, kes on seda rohkem haavatavamad, kuna enamik neist on VKEd (neist 68 % annab tööd vähem kui 20 inimesele).

               – Kõnealune algatus on peamine meede Prantsusmaa äärepoolseimate piirkondade kohaliku tootmise toetamiseks ja säilitamiseks. Dokimaksudel on otsene mõju kohalikele ettevõtjatele. Need võimaldavad uute kohalike tegevuste arengut, vaatamata tootmise suurtele lisakuludele.

               Prantsusmaa äärepoolseimates piirkondades on kohaliku tootmise säilitamine äärmiselt oluline, kuna sealne töötus, eriti noorte hulgas, on Euroopa suurim.

               B. Esmalt tuleks täpsustada, et selliste toodete loetelu kohandamine, mille suhtes võidakse kohaldada diferentseeritud maksustamist, on ainus võimalus tagada kõnealustes äärepoolseimates piirkondades kohaliku tootmistegevuse säilitamine ja arendamine.

               Teisest küljest on tegemist kohandamismeetmega, mille majanduslik mõju on piiratud. Algatuses käsitletakse üksnes Prantsusmaa äärepoolseimates piirkondades tehtavaid tehinguid. See mõjutab niisiis üksnes geograafiliselt piiratud territooriume, mis ei kuulu ühendusse käibemaksu direktiivi (2006/112/EÜ) ja aktsiisimaksu (2008/118/EÜ) direktiivi tähenduses.

               Lisaks sellele kujutasid tooted, mille kohta Prantsuse ametiasutused esitasid taotluse neid loeteludesse lisada või ümber liigitada, endast 2016. aastal 225 miljoni euro suurust kohalikku toodangut ja importi ligikaudu 212 miljoni euro ulatuses. Nende toodete kategooriad on väga erinevad.

               Komisjon kontrollis iga toote puhul diferentseeritud maksustamise põhjendatust ja selle proportsionaalsust ning veendus, et selline diferentseeritud maksustamine ei õõnesta liidu õiguskorra, sealhulgas siseturu ja ühise poliitika terviklikkust ja sidusust. Eelkõige tegi ta kindlaks kohaliku tootmise olemasolu, kohaliku tootmise säilimist ohustava impordi märkimisväärse esinemise ning lisakulud, mis suurendavad kohaliku toodangu omahinda võrreldes toodetega, mis on pärit väljastpoolt ja ohustavad kohapeal toodetud toodete konkurentsivõimet.

               Kõigi tooterühmade import toimub aktiivselt. Aastatel 2014–2016 suurenes see peaaegu 5 %.

               Selliste kohalike toodete puhul, mis hõlmavad peaaegu tervet turgu ja mille puhul imporditud toodete osakaal on väga väike, veendus komisjon otseses ja tõsises ohus kohalikule tootmisele.

               Muu hulgas koostas komisjon vahehinnangu dokimaksude kava kohaldamise kohta Prantsusmaa äärepoolseimates piirkondades, võttes aluseks Prantsusmaa ametiasutuste poolt otsuse nr 940/2014/EL artikli 3 kohaselt esitatud aruanded. Täna nõukogule esitatud aruandes tegi komisjon järelduse, et dokimaksud ei avalda konkurentsile ja kaubandusele olulist mõju.

               Lisaks loetelude viivitamatule kohandamisele vaadatakse otsus põhjalikult läbi, kohaldades „parema õigusloome“ vahendeid kava uuendamise ajal, millega tehakse algust 2019. aasta alguses.

               •Konsulteerimine sidusrühmadega

               Vt eelmine lõige.

               Lisaks konsulteeritakse otsuse nr 940/2014/EL täieliku läbivaatamise käigus kõigi huvitatud isikutega.

               •Eksperdiarvamuste kogumine ja kasutamine

               Ei kohaldata.

               •Mõju hindamine

               Vt eelmine lõige.

               •Õigusnormide toimivus ja lihtsustamine

               Ei kohaldata.

               •Põhiõigused

               Ei kohaldata.

               4.MÕJU EELARVELE

               Ettepanek ei mõjuta seega liidu eelarvet.

               5.MUU TEAVE

               •Rakenduskavad ning järelevalve, hindamise ja aruandluse kord

                  „Parema õigusloome“ vahendeid kohaldades vaadatakse otsus nr 940/2014/EL põhjalikult läbi meetme uuendamise ajal, millega tehakse algust 2019. aasta alguses.

               •Selgitavad dokumendid (direktiivide puhul)

               Ei kohaldata

               •Ettepaneku sätete üksikasjalik selgitus

               Ei kohaldata.

               2018/0417 (CNS)

               Ettepanek:

               NÕUKOGU OTSUS,

               millega muudetakse otsust nr 940/2014/EL nende toodete osas, mille suhtes saab kohaldada dokimaksuvabastust või -vähendust

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 349,

               võttes arvesse Euroopa Komisjoni ettepanekut,

               olles edastanud seadusandliku akti eelnõu liikmesriikide parlamentidele,

               võttes arvesse Euroopa Parlamendi arvamust
                  2
               ,

               toimides seadusandliku erimenetluse kohaselt

               ning arvestades järgmist:

               (1)Nõukogu 17. detsembri 2014. aasta otsusega nr  940/2014/EL dokimaksude kohta Prantsusmaa ülemeredepartemangudes on Prantsuse ametiasutustel lubatud kohaldada dokimaksuvabastust või -vähendust Prantsusmaa ülemeredepartemangudes ja -piirkondades kohapeal toodetud ja kõnealuse otsuse lisas loetletud toodete suhtes. Maksimaalne lubatud maksumäära erinevus on sõltuvalt tootest ja asjaomasest ülemeredepartemangust 10, 20 või 30 protsendipunkti.

               (2)12. veebruaril 2018 esitasid Prantsuse ametiasutused komisjonile vastavalt otsuse 940/2014/EÜ artikli 3 teisele lõigule aruande kõnealuse otsusega ettenähtud maksustamiskorra kohaldamise kohta. Erihindamise aruanded Prantsusmaa iga äärepoolseima piirkonna kohta ja taotlused kohandada diferentseeritud maksustamise tingimustele vastavate toodete loetelu esitati 15. märtsil 2018 Prantsuse Guajaana, Martinique’i ja Guadeloupe’i kohta, 4. juunil 2018 Réunioni ning ilma loetelu ajakohastamise palveta Mayotte’i kohta 28. augustil 2018. 26. oktoobril 2018 esitati täiendav taotlus uue toote loetelusse lisamiseks Prantsuse Guajaana puhul.

               (3)Komisjon esitas Prantsuse ametiasutuste aruande põhjal nõukogule otsuse nr 940/2014/EÜ artikli 3 teise lõiguga ette nähtud aruande ning ettepaneku kõnealuse otsuse kohandamiseks. Need kohandused puudutavad Martinique’i, Guadeloupe’i, Prantsuse Guajaanat ja Réunioni. Need hõlmavad uute toodete kandmist loetellu ja maksumäärade lubatud erinevuse suurendamist teatavate toodete puhul.

               (4)Ühtlasi ajakohastatakse Prantsuse Guajaana puhul otsuse nr 940/2014/EL lisas esitatud kombineeritud nomenklatuuri koode.

               (5)Loetelude kohandamine on iga juhtumi puhul õigustatud, arvestades kohapeal toodetud toodetega kaasnevaid lisakulusid, võrreldes samaväärsete imporditud toodetega, mis on toodetud liidu territooriumil.

               (6)Eespool osutatud põhjustel tehtavad kohandused tähendavad peamiselt seda, et otsuse nr 940/2014/EL lisas esitatud loeteludesse lisatakse tooted, mida 2014. aastal kohalikult juba toodeti, kuid mille kohta ei olnud 2014. aastal esitatud ühtegi loetelusse lisamise taotlust.

               (7)Prantsuse Guajaana puhul on asjaomased tooted tsement (toode 2523 29 00) ja puitmööbel (tooted 9403 30, 9403 50 00, 9403 60 ja 9403 90 30).

               (8)Martinique’i puhul on asjaomased tooted teatavad plastgraanulid (toode 3907 61 00) ja külmruumid (toode 8418 69 00).

               (9)Guadeloupe’i puhul on asjaomased tooted teatav liha (toode 0210 12 19), teatavad kastmed (toode 2103 90 90), denatureeritud etüülalkohol (toode 2207 20 00), teatavad väetised (tooted 2833, 2834 ja 2836), teatavad kosmeetikatooted (tooted 3303 00 90 ja 3304 99 00), teatavad jahutusvedelikud (toode 3820 00 00) ning lainepaberist või -papist kastid ja karbid (toode 4819 10 00).

               (10)Réunioni puhul on asjaomased tooted teatavad trükised (toode 4911 99), teatavad hügieenitooted (tooted 4818 20 10 ja 4818 20 91), teatavad transpordivahendite varuosad (tooted 8511 40 00, 8511 50 00 ja 8511 90 00), teatavad ventilatsioonikanalid ja nende tarvikud (tooted 7306 30 80, 7306 61 92 ja 7307 99 80), päikese-veesoojendid (toode 8419 90 85), teatavad väetised (toode 3102 10 90) ja teatavad tomatipüreed (toode 2002 90 11).

               (11)Põllumajandussektoris on toodete loeteludesse lisamise või nende ümberliigitamise taotluste põhjenduseks vajadus, et kohalikud tootjad mitmekesistaksid oma tootmist, et tulla paremini toime ilmastikuga. Otsuse nr 940/2014/EL lisas esitatud loeteludesse kantavad tooted on Martinique’i puhul teatavad köögiviljad (tooted 0709 30 00, 0709 40 00, 0709 93 90, 0714), avokaadod (toode 0804 40 00); Guadeloupe’i puhul ananassid (toode 0804 30) ja pipar (toode 0904 22 00) ning Réunioni puhul sibul (toode 0703 10 19) ja küüslauk (toode 0703 20 00). Lisaks tuleks Martinique’i puhul liigitada B-osas olevas loetelus ümber teatavad köögiviljad (toode 0706), teatavad perekonna Capsicum või Pimenta viljad (toode 0709 60) ja ananassid (tooted 0804 30 ja 0805).

               (12)Teatavate toodete puhul, mis on juba kantud otsuse 940/2014/EL lisas esitatud loeteludesse, on vaja laiendada asjaomast maksimaalset erinevust kombineeritud nomenklatuuri alamrubriikidele, mille suhtes seda praegu ei kohaldata, või seda maksimaalset erinevust suurendada.

               (13)Näiteks Martinique’i puhul on asjakohane liigitada jogurt (toode 0403 10) ja teatavad plastist ehitusdetailid (toode 3925) B-osast ümber C-osasse, külmutatud köögiviljad (toode 0710), kokkupandavad ehitised (toode 9406), teatavad juveeltooted (tooted 7113 ja 7117) ja päikese-veesoojendid (toode 8419 19) A-osast B-osasse.

               (14)Guadeloupe’i puhul tuleb B-osasse kanda kõik lihatooted ja -konservid (toode 1602), mitte üksnes rubriiki 1602 41 10 kuuluvad tooted, kõik kalatooted ja -konservid (toode 1604 20), mitte üksnes töödeldud või konserveeritud lõhe (toode 1604 20 10) ning väetiste puhul kõik rubriigid 3102, 3103, 3104 ja 3105 ning mitte ainult alamrubriikidesse 3102 90, 3103 90, 3104 20 ja 3105 20 kuuluvad tooted. Samuti on asjakohane liigitada jogurt (toode 0403 10), teatavad mittealkohoolsed joogid (tooted 2202 10 00 ja 2202 99 19
                  3
               ) ja teatavad ehitusmaterjalid (tooted 3925 10 00 ja 3925 90 80) ümber B-osast C-osasse.

               (15)Réunioni puhul tuleks põllumajandusliku toidutööstuse alla kuuluv suhkruroog (toode 1701), konserveeritud tomatid (toode 2002 10), teatavad pinnakatted (toode 3214 10 90) liigitada A-osast B-osasse; teatavad kuivatatud konservköögiviljad (tooted 2005 51 00 ja 2005 99 80), teatavad värvid (tooted 3208 ja 3209), polüetüleenkile ja -kotid (3920 10 ja 3923 21), teatavad kastid ja pappkarbid (4819 20 00) liigitada B-osast C-osasse ning teatavad puuviljapüreed (2007 99 50) liigitada A-osast B-osasse.

               (16)Ühtlasi tuleks Martinique’i puhul parandada otsuse nr 940/2014/EL lisas esitatud loetellu kantud tariifirubriigi numbris tehtud viga ja asendada rubriik 2204 29 rubriigiga 2204 21.

               (17)Samuti tuleks diferentseeritud maksustamise tingimustele vastavate toodete loetellu lisada tooted, mida 2014. aastal ei toodetud, kuid mida praegu toodetakse või mille puhul on olemas konkreetsed projektid lähitulevikus nende tootmisega alustamiseks. Kõnealused tooted on saadud trükkimistegevuse tulemusel nagu trükimustriga vestid (toode 6110 30 91), trükimustriga tarvikud väikelastele (toode 6111 20 90), trükimustriga vihmamantlid (toode 6201 19 00), trükimustriga kleidid (toode 6204 42 00), trükimustriga kodutekstiil (toode 6302 91 00), trükimustriga kiivrid (toode 6505 00 30) ja trükimustriga tassid (toode 6212 00) ning „puiduenergia“ (toode 4401 12 00) Prantsuse Guajaanas. Guadeloupe’i puhul on tegemist teatavate õllede (2203. toode), teatavate suhkrut mittesisaldavate vetega (toode 2201 10 90) ja teatavate vee filtreerimise või puhastamise seadmetega (tooted 8421 21 00). Réunioni puhul on tegemist teatavate hügieenitoodetega (tooted 4818 90 10).

               (18)Seepärast tuleks otsust 940/2014/EÜ vastavalt muuta,

               ON VASTU VÕTNUD KÄESOLEVA OTSUSE:

               Artikkel 1

               Otsuse nr 940/2014/EL lisa muudetakse vastavalt käesoleva otsuse lisale.

               Artikkel 2

               Käesolev otsus jõustub kolmandal päeval pärast selle avaldamist Euroopa Liidu Teatajas.

               Artikkel 3

               Käesolev otsus on adresseeritud Prantsuse Vabariigile.

               Brüssel,

                     Nõukogu nimel

                     eesistuja

                     (1)

                        Euroopa Liidu Kohtu 15. detsembri 2015. aasta otsus kohtuasjas C-132/14: komisjon vs. nõukogu, EU:C:2015:813.

                     (2)

                        ELT C … , …, lk ….

                     (3)

                        Selle koodiga asendatakse tollinomenklatuuri muudatusi silmas pidades kood 2202 90 10.

    ---documentbreak---

               EUROOPA KOMISJON
            Brüssel,13.12.2018
            COM(2018) 825 final
            LISA
            järgmise dokumendi juurde:
            Ettepanek: Nõukogu otsus,
            millega muudetakse otsust nr 940/2014/EL nende toodete osas, mille suhtes saab kohaldada dokimaksuvabastust või -vähendust

               LISA

               Otsuse nr 940/2014/EL lisa muudetakse järgmiselt.

               1.A-osa muudetakse järgmiselt.

               (a)Punkti 1 lisatakse tooted „0904 22 00, 2103 90 90, 2207 20 00, 3820 00 00, 4819 10 00“.

               (b)Punkti 2 lisatakse toode „2523 29 00“.

               (c)Punkti 3 muudetakse järgmiselt:

               i) lisatakse tooted „0709 30 00, 0709 40 00, 0709 93 90, 0804 40 00, 0714, 8418 69 00“;

               ii) jäetakse välja tooted „0706, 0709 60, 0804 30, 0805, 0710, 7113, 7117, 8419 19, 9406“.

               (d)Punkti 5 muudetakse järgmiselt:

               i) lisatakse tooted „3102 10 90, 8511 40 00, 8511 50 00, 8511 90 00“;

               ii) jäetakse välja tooted „1701, 2002 10, 2007 99 50, 3214 10 90“.

               2.B-osa muudetakse järgmiselt.

               (a)Punkti 1 muudetakse järgmiselt:

               i) lisatakse tooted „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“;

               ii) jäetakse välja tooted „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“.

               (b)Punkti 2 muudetakse järgmiselt:

               i) lisatakse tooted „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 94030 30, 9403 50 00, 9403 60, 9403 90 30“;

               ii) jäetakse välja toode „0305 59 80“.

               (c)Punkti 3 muudetakse järgmiselt:

               i) lisatakse tooted „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“;

               ii) jäetakse välja tooted „0403 10, 3925“.

               (d)Punkti 5 muudetakse järgmiselt:

               i) lisatakse tooted „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“;

               ii) jäetakse välja tooted „2005 51 00, 2005 99 80, 3208, 3209, 3920 10, 3923 21, 4819 20 00“.

               3.C-osa muudetakse järgmiselt.

               (a)Punkti 1 lisatakse tooted „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“.

               (b)Punkti 2 muudetakse järgmiselt:

               i) lisatakse tooted „4401 12 00, 9406 90 10, 9406 10 00, 9406 90 38“.

               ii) jäetakse välja tooted „9406 00 11, 9406 00 20, 9406 00 38“.

               (c)Punkti 3 muudetakse järgmiselt:

               i) lisatakse tooted „0403 10, 3925, 2204 21“;

               ii) jäetakse välja toode „2204 29“.

               (d)Punkti 5 lisatakse tooted „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.


               EUROOPA KOMISJON
            Brüssel,31.1.2019
            COM(2019) 33 final
            2019/0023(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimelEMP ühiskomitees seoses EMP lepingu IX lisa („Finantsteenused“) ja XIX lisa („Tarbijakaitse“) muutmisega
            (EMPs kohaldatav tekst)

               SELETUSKIRI

               1.ETTEPANEKU TAUST

               •Ettepaneku põhjused ja eesmärgid

                  EMP ühiskomitee eelnõu (mis on lisatud nõukogu otsuse ettepanekule) eesmärk on muuta EMP lepingu IX lisa („Finantsteenused“) ja XIX lisa („Tarbijakaitse“), et inkorporeerida EMP lepingusse Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta.

               •Kooskõla poliitikavaldkonnas praegu kehtivate õigusnormidega

                  Eelnõuna lisatud ühiskomitee otsusega laiendatakse kehtivat ELi poliitikat EMP EFTA riikidele (Norra, Island ja Liechtenstein).

               •Kooskõla muude liidu tegevuspõhimõtetega

               ELi õigustiku laiendamine EMP EFTA riikidele toimub selle inkorporeerimise teel EMP lepingusse vastavalt kõnealuse lepingu eesmärkidele ja põhimõtetele ning selle eesmärk on luua dünaamiline ja ühtne Euroopa Majanduspiirkond, mis põhineb ühistel õigusnormidel ja võrdsetel konkurentsitingimustel.

               2.ÕIGUSLIK ALUS, SUBSIDIAARSUS JA PROPORTSIONAALSUS

               •Õiguslik alus

               EMP lepingusse inkorporeeritavad õigusaktid on koostatud Euroopa Liidu toimimise lepingu artikli 114 alusel.

               EMP lepingu rakendamise korda käsitleva nõukogu määruse (EÜ) nr 2894/94 artikli 1 lõikega 3
                  1
                on ette nähtud, et nõukogu määrab komisjoni ettepanekul kindlaks seisukoha, mis tuleb liidu nimel EMP ühiskomitee otsuste suhtes võtta.

               Komisjon esitab koostöös Euroopa välisteenistusega nõukogule EMP ühiskomitee otsuse eelnõu, et nõukogu võtaks selle vastu kui liidu seisukoha. Komisjon loodab, et ta saab seisukoha EMP ühiskomitees esitada esimesel võimalusel.

               •Subsidiaarsus (ainupädevusse mittekuuluva valdkonna puhul)

               Ettepanek on subsidiaarsuse põhimõttega kooskõlas alljärgneval põhjusel.

               Käesoleva ettepaneku eesmärki – tagada siseturu ühtsus – ei ole võimalik piisavalt saavutada üksnes liikmesriikide tasandil ning meetme toime tõttu on eesmärk paremini saavutatav liidu tasandil.

               ELi õigustik inkorporeeritakse EMP lepingusse vastavalt nõukogu 28. novembri 1994. aasta määrusele (EÜ) nr 2894/94 (Euroopa Majanduspiirkonna lepingu rakendamise korra kohta), milles kinnitatakse kasutatud lähenemisviisi.

               •Proportsionaalsus

               Proportsionaalsuse põhimõtte kohaselt ei lähe käesolev ettepanek nimetatud eesmärgi saavutamiseks vajalikust kaugemale.

               •Vahendi valik

               Kooskõlas EMP lepingu artikliga 98 on valitud vahend EMP ühiskomitee otsus. EMP ühiskomitee tagab EMP lepingu tulemusliku rakendamise ja toimimise. Selleks võtab ta EMP lepingus sätestatud juhtudel vastu otsuseid.

               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED

               Ei kohaldata.

               4.MÕJU EELARVELE

               Direktiivi 2014/17/EL inkorporeerimine EMP lepingusse ei tohiks eelarvet mõjutada.

               5.MUU TEAVE

               Peamised EFTA taotletud kohandused

               Põhjendus ja pakutud lahendus:

               Artikli 5 lõike 3 punkti b kohandamine – kohandus b

               Euroopa Pangandusjärelevalve ja EFTA järelevalveameti vahelise pädevuse jaotuse tulemusena lisatakse kohandus, et kaasata EFTA järelevalveamet nende asutuste loetellu, kellega riiklikud ametiasutused teevad koostööd.

               Artikli 12 lõike 3 ja artikli 27 lõike 3 kohandamine – kohandus c

               Kooskõlas EMP lepingu artikliga 7 on EMP EFTA riikidele siduvad ainult EMP lepingusse inkorporeeritud õigusaktid. Teatavaid direktiivis sisalduvaid kohustusi saab seega kohaldada üksnes ühiskomitee otsuse (millega see inkorporeeritakse EMP lepingusse) jõustumise kuupäevast. Kohandusega c tagatakse, et artikli 12 lõike 3 ja artikli 27 lõike 3 kohaldamise kuupäev on direktiivi EMPs jõustumise kuupäev.

               Artikli 14 lõike 5 kohandamine – kohandus d

               Kooskõlas EMP lepingu artikliga 7 on EMP EFTA riikidele siduvad ainult EMP lepingusse inkorporeeritud õigusaktid. Teatavaid direktiivis sisalduvaid kohustusi saab seega kohaldada üksnes ühiskomitee otsuse (millega see inkorporeeritakse EMP lepingusse) jõustumise kuupäevast. Kohandusega d tagatakse, et enne direktiivi jõustumist kehtivate riiklike eeskirjade puhul kohaldatavaid üleminekuperioode hakatakse EMP kontekstis arvestama direktiivi EMPs jõustumisest.

               Artikli 26 lõike 2 kohandamine – kohandus e

               Liechtensteini maksuameti andmetel toimub Liechtensteinis igal aastal vaid 50–100 kinnisvaratehingut. Direktiivi artikli 26 lõikes 2 sätestatud usaldusväärsete ja otstarbekate statistiliste tulemuste saamiseks elamukinnisvaraturu kohta oleks vaja palju rohkem kinnisvaratehinguid.

               Konkreetses olukorras oleks statistiline jälgimine vastuolus Euroopa statistika tegevusjuhise järgmiste põhimõtetega:

               •4. põhimõte: statistikaasutused on pühendunud kvaliteedile,

               •7. põhimõte: kvaliteetse statistika aluseks on läbimõeldud metoodika,

               •12. põhimõte: Euroopa statistika kajastab tegelikkust täpselt ja usaldusväärselt.

               Seetõttu vabastatakse kohandusega e Liechtenstein kohustusest tagada oma territooriumil direktiivi artikli 26 lõike 2 kohane elamukinnisvaraturu asjakohane statistiline jälgimine.

               Artikli 34 lõigete 2 ja 4 ja artikli 37 kohandamine – kohandused f ja g

               EMP lepingu IX lisa punktiga 31g loodud süsteemi kohaselt antakse Euroopa Pangandusjärelevalve määruse artikli 19 alusel EFTA sambasse kuuluvate siduvate otsuste vastuvõtmise pädevus EFTA järelevalveametile, samas kui Euroopa Pangandusjärelevalve vastutab EFTA riikide puhul enamiku järelevalve tehniliste aspektide eest. Euroopa Pangandusjärelevalvel on samuti pädevus tegutseda mittesiduva vahendajana Euroopa Pangandusjärelevalve määruse artikli 19 lõike 2 kohaselt.

               Kohandustes f ja g selgitatakse, et direktiivi artikli 34 lõigete 2 ja 4 ning artikli 37 viiteid Euroopa Pangandusjärelevalve määruse artiklist 19 tulenevatele Euroopa Pangandusjärelevalve volitustele tuleks vajaduse korral tõlgendada viidetena EFTA järelevalveameti volitustele.

               Artikli 43 kohandamine – kohandus h

               Kooskõlas EMP lepingu artikliga 7 on EMP EFTA riikidele siduvad ainult EMP lepingusse inkorporeeritud õigusaktid. Teatavaid direktiivis sisalduvaid kohustusi võib seega kohaldada üksnes ühiskomitee otsuse (millega see inkorporeeritakse EMP lepingusse) jõustumise kuupäevast. Kohandusega h tagatakse, et direktiivi artiklis 43 sätestatud üleminekuperioode hakatakse EMP kontekstis arvestama direktiivi EMPs jõustumisest.

               2019/0023 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel
                  EMP ühiskomitees seoses EMP lepingu IX lisa („Finantsteenused“) ja XIX lisa („Tarbijakaitse“) muutmisega

               (EMPs kohaldatav tekst)

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 114 koostoimes artikli 218 lõikega 9,

               võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta
                  2
               , eriti selle artikli 1 lõiget 3,

               võttes arvesse Euroopa Komisjoni ettepanekut

               ning arvestades järgmist:

               (1)Euroopa Majanduspiirkonna leping
                  3
                (edaspidi „EMP leping“) jõustus 1. jaanuaril 1994.

               (2)Kooskõlas EMP lepingu artikliga 98 võib EMP ühiskomitee otsustada muu hulgas muuta EMP lepingu IX lisa („Finantsteenused“) ja XIX lisa („Tarbijakaitse“).

               (3)EMP lepingusse tuleb inkorporeerida Euroopa Parlamendi ja nõukogu direktiiv 2014/17/EL
                  4
               .

               (4)EMP lepingu IX lisa („Finantsteenused“) ja XIX lisa („Tarbijakaitse“) tuleks seetõttu vastavalt muuta.

               (5)EMP ühiskomitees võetav liidu seisukoht peaks seetõttu põhinema lisatud otsuse eelnõul,

               ON VASTU VÕTNUD KÄESOLEVA OTSUSE:

               Artikkel 1

               Euroopa Liidu nimel EMP ühiskomitees võetav seisukoht EMP lepingu IX lisa („Finantsteenused“) ja XIX lisa („Tarbijakaitse“) muutmise ettepaneku suhtes põhineb käesolevale otsusele lisatud EMP ühiskomitee otsuse eelnõul.

               Artikkel 2

               Käesolev otsus jõustub selle vastuvõtmise päeval.

               Brüssel,

                     Nõukogu nimel

                     eesistuja

                     (1)

                        EÜT L 305, 30.11.1994, lk 6–8.

                     (2)

                        EÜT L 305, 30.11.1994, lk 6.

                     (3)

                        EÜT L 1, 3.1.1994, lk 3.

                     (4)

                        Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010 (ELT L 60, 28.2.2014, lk 34).

    ---documentbreak---

               EUROOPA KOMISJON
            Brüssel,31.1.2019
            COM(2019) 33 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel EMP ühiskomitees seoses EMP lepingu IX lisa ("Fintantsteenused") ja XIX lisa ("Tarbijakaitse") muutmisega

               LISA

               EMP ÜHISKOMITEE OTSUS
                  nr [...],

               0.0.0,

               millega muudetakse EMP lepingu IX lisa („Finantsteenused“) ja XIX lisa („Tarbijakaitse“)

               EMP ÜHISKOMITEE,

               võttes arvesse Euroopa Majanduspiirkonna lepingut (edaspidi „EMP leping“), eriti selle artiklit 98,

               ning arvestades järgmist:

               (1)EMP lepingusse tuleb inkorporeerida Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/EL ja määrust (EL) nr 1093/2010
                  1
               , parandatud ELTs L 246, 23.9.2015, lk 11.

               (2)Seetõttu tuleks EMP lepingu IX ja XIX lisa vastavalt muuta,

               ON VASTU VÕTNUD KÄESOLEVA OTSUSE:

               Artikkel 1

               EMP lepingu IX lisa muudetakse järgmiselt:

               1.Punkti 31g (Euroopa Parlamendi ja nõukogu määrus (EL) nr 1093/2010) lisatakse järgmine taane:

               „-32014 L 0017: Euroopa Parlamendi ja nõukogu 4. veebruari 2014. aasta direktiiv 2014/17/EL (ELT L 60, 28.2.2014, lk 34), parandatud ELTs L 246, 23.9.2015, lk 11.“

               2.Punkti 31i (Euroopa Parlamendi ja nõukogu määrus (EL) nr 1095/2010) järele lisatakse järgmine punkt:

               „31j.32014 L 0017: Euroopa Parlamendi ja nõukogu 4. veebruari 2014. aasta direktiiv 2014/17/EL elamukinnisvaraga seotud tarbijakrediidilepingute kohta ning millega muudetakse direktiive 2008/48/EÜ ja 2013/36/ELja määrust (EL) nr 1093/2010 (ELT L 60, 28.2.2014, lk 34), parandatud ELTs L 246, 23.9.2015, lk 11.

               Käesolevas lepingus loetakse direktiivi sätteid järgmises kohanduses:

               (a)Sõltumata käesoleva lepingu protokolli nr 1 sätetest ja kui käesolevas lepingus ei ole ette nähtud teisiti, hõlmavad mõisted „liikmesriik/liikmesriigid“ ja „pädevad asutused“ lisaks oma tähendusele kõnealuses direktiivis ka vastavalt EFTA riike ja nende pädevaid asutusi.

               (b)Artikli 5 lõike 3 punkti b lisatakse sõnade „Euroopa Pangandusjärelevalvega“ järele sõnad „,või vajaduse korral EFTA järelevalveametiga“.

               (c)Artikli 12 lõikes 3 ja artikli 27 lõikes 3 asendatakse sõnad „20. märtsi 2014“ EFTA riikide puhul sõnadega „EMP ühiskomitee … otsuse nr …/… [käesolev otsus] jõustumise kuupäeva“.

               (d)Artikli 14 lõikes 5 asendatakse sõnad „20. märtsi 2014“ EFTA riikide puhul sõnadega „EMP ühiskomitee … otsuse nr …/… [käesolev otsus] jõustumise kuupäeva“ ja sõnad „kuni 21. märtsini 2019“ sõnadega „viis aastat pärast seda“.

               (e)Artikli 26 lõikesse 2 lisatakse järgmine lõik:

               „Liechtenstein on vabastatud artikli 26 lõikes 2 nõutud statistilisest jälgimisest.“

               (f)Artikli 34 lõike 2 viiendas lõigus ja lõike 4 punktis b asendatakse sõnad „võib Euroopa Pangandusjärelevalve tegutseda“ sõnadega „võib Euroopa Pangandusjärelevalve, või vajaduse korral EFTA järelevalveamet tegutseda“.

               (g)Artiklis 37 asendatakse sõnad „võib Euroopa Pangandusjärelevalve tegutseda talle vastavalt kõnealuse artikliga antud volitustele ning mis tahes siduv otsus, mille Euroopa Pangandusjärelevalve“ sõnadega „võib Euroopa Pangandusjärelevalve, või vajaduse korral EFTA järelevalveamet tegutseda talle vastavalt kõnealuse artikliga antud volitustele ning mis tahes siduv otsus, mille Euroopa Pangandusjärelevalve, või olenevalt asjaoludest, EFTA järelevalveamet“.

               (h)Artiklis 43 asendatakse sõnad „21. märtsi 2016“ ja „20. märtsi 2014“ EFTA riikide puhul sõnadega „EMP ühiskomitee … otsuse nr …/… [käesolev otsus] jõustumise kuupäeva“ ning sõnad „21. märtsil 2017“ sõnadega „ühe aasta möödumine EMP ühiskomitee … otsuse nr …/… [käesolev otsus] jõustumise kuupäevast“ (vastavas käändes).“

               Artikkel 2

               EMP lepingu XIX lisa punkti 7h (Euroopa Parlamendi ja nõukogu direktiiv 2008/48/EÜ) lisatakse järgmine taane:

               „-32014 L 0017: Euroopa Parlamendi ja nõukogu 4. veebruari 2014. aasta direktiiv 2014/17/EL (ELT L 60, 28.2.2014, lk 34), parandatud ELTs 246, 23.9.2015, lk 11.“

               Artikkel 3

               Direktiivi 2014/17/EL (parandatud ELTs L 246, 23.9.2015, lk 11) islandi- ja norrakeelne tekst, mis avaldatakse Euroopa Liidu Teataja EMP kaasandes, on autentsed.

               Artikkel 4

               Käesolev otsus jõustub […], tingimusel et kõik EMP lepingu artikli 103 lõike 1 kohased teated on edastatud
                  2*.

               Artikkel 5

               Käesolev otsus avaldatakse Euroopa Liidu Teataja EMP osas ja EMP kaasandes.

               Brüssel,

                     EMP ühiskomitee nimel

                     eesistuja

                     EMP ühiskomitee
                     sekretärid

                     (1)

                        ELT L 60, 28.2.2014, lk 34.

                     (2)
                  *
                        [Põhiseadusest tulenevaid nõudeid ei ole nimetatud.] [Põhiseadusest tulenevad nõuded on nimetatud.]